text:
UN BIAHA mas nos ta pará dilanti elekshon. Un biaha mas pueblo di Kòrsou ta den e ambiente di propaganda na radio, televishon i korant. Tur tipo di bandera riba kaya, bishita di polítikonan na nos porta, ken tin falta ken no tin falta, ken por ken no por, en todo kaso un kantidat di ekspreshon rondó di elekshon. Kòrda si ku e elekshon aki no tabata den ‘planning’. Ta ‘issue’-nan di prinsipio a okashoná e situashon i gobièrnu a yama elekshon promé ku el a pèrdè sosten den Parlamentu. Abo komo suidadano sa kon importante bo derecho di voto ta? Semper mi tabatin e pregunta dikon nunka nos no ta rekordá e prinsipio ku a instalá elekshon liber pa nos pais. Dr. M.F.da Costa Gomez tabata e promé polítiko ku a inisiá e lucha kontra dominio kolonial pa establesé outonomia riba 15 desèmber 1954. A instalá elekshon liber kada kuater aña den pais su areglo de estado. Meta di elekshon ta pa pueblo para ketu na gobernashon di pais i vota pa un Parlamento nobo. E Parlamento nobo ta tuma posishon di e Parlamento saliente i ta forma un gobièrnu nobo. Pueblo para ketu… bo sa ki balor bo tin awor, bo sa kuantu bo ta bal awor, bo tabata sa ku bo tin mas poder ku e polítiko ei. Te ku poko dia ei ku bo tabata ‘loko loko’ pa bo por a topa ku un polítiko, aworakí bo ta bai topa e polítiko aki ‘pa loko’. Pueblo den bo man bo tin un arma, e arma ku bo tin ei bo por skohe tres kos, bo futuro, futuro di pais òf futuro dje polítiko. Nos tin algun siman pa nos sinta analisá profundamente kiko nos ta bai hasi dia 19 di òktober i medionan di komunikashon tin un tarea importantísimo pa konsientisá pueblo pa hasi su eskoho. Mi ke animábo pueblo ‘apesar ku bo ta kansá i fadá di baibinnan di polítikonan, bo mester bai vota si, pero laga bo konsenshi, bo sano huisio, bo balor propio i dignidat hiba bo na un eskoho ideal pe pais’. Echo ta e mundu ku polítikonan ta bibando aki na Kòrsou, pueblo no tin pia pa karg’é mas. Skucha nan, analisá nan bon profundo, pa despues di 19 di òktober nos tur tin e satisfakshon i mira bèk ku porfin e biaha aki si pueblo a tuma e mihó desishon di historia. No laga ni bandera, ni steker, ni T-shirt, ni ambiente i tampoko emoshon di elekshon konfundíbo. ‘Wake up’ i ban pa e realidat.
QUILLAN SILVANO
Kòrsou


c: text/html

text:
NACO ta gana e contrato di diseño pa expansion di Aeropuerto Internacional Reina Beatrix yama “Gateway 2030”
AAA lo cuminsa un proyecto di mehoracion di 200 miyon dollar pa acomoda e fluho creciente di pasahero, pa duna mihor servicio y pa yega e metanan di sostenibilidad
ORANJESTAD - Aruba Airport Authority N.V. (AAA) a otorga un contrato di diseño na NACO, Netherlands Airport Consultants, parti di Royal HaskoningDHV, pa reconstruccion y expansion di Aeropuerto Internacional Reina Beatrix cu actualmente ta na su capacidad maximo, manehando un fluho di pasahero di 2.6 miyon pa aña. E proyecto lo hisa e capacidad di aeropuerto y pon’e riba e mapa mundial como un aeropuerto moderno, ofreciendo US Preclearance. E proyecto ta balora na alrededor di 200 miyon dollar y construccion lo cuminsa na 2018.
NACO lo duna servicio di e diseño y desaroyo general pa aeropuerto su plannan di expansion y reconstruccion. Como asesor principal e organizacion lo guia e proceso di diseño y proceso di destaho cual nan ta premira di ehecuta den e añanan nos dilanti. E proyecto, Gateway 2030, ta e prome crecemento importante den aeropuerto su capacidad desde aña 2000. Actualmente aeropuerto ta opera na su capacidad maximo. E fluho di pasahero a casi triplifica den e añanan recien, mientras cu aeropuerto a gana premionan durante e ultimo añanan manera Routes Americas 2016 y Airport Service Quality 2016.
Mehoracion di e experencia di e pasahero
E parti mas importante di e proyecto di reconstruccion lo ta e facilidadnan di check-in nobo y expandi, e sistema nobo di maleta y mehoracion di e proceso di control di seguridad pa un sistema segun e standardnan di EDS TSA pa pasaheronan cu ta biaha pa Merca. E sistema nobo di maleta lo inclui tambe un sistema di clasifica cu lo percura cu aeropuerto lo por haci check-in di vuelonan cu no ta bay Merca tambe den e mesun facilidad. Asina eficiencia y uso di aeropuerto su capacidad lo wordo mehora. Cu e facilidadnan nobo aki pasaheronan lo experiencia filanan menos largo y tempo mas cortico pa check-in, asina mehorando e nivel di servicio brinda durante oranan druk.
Mas berde y mas sostenibel
Pa minimalisa e marca di aeropuerto riba medio ambiente e proyecto lo wordo registra pa wordo certifica bou di e sistema LEED Silver. Esaki lo ensera caracteristicanan di diseño cu lo inclui energia berde produci dor di panelnan solar. E equipo di diseño lo incorpora un sistema automatico di e edificio pa coriente y airco basa riba e ocupacion di e edificio. Un estudio solar lo determina e construccion di e murayanan y daknan pa evita efecto solar mientras lo maximalisa e luz di dia pa un experiencia placentero pa e pasahero.
Gateway 2030 ta diseña y dirigi na alivia aeropuerto su restriccionnan di capacidad, e experiencia di e pasaheronan y e sostenibilidad pa asina pone aeropuerto riba un caminda pa crecemento continuo pa e decadanan nos dilanti. Durante e periodo di 2017 – 2020 AAA lo bay inverti un total di 300 miyon dollar. “Nos ta hopi contento di por cuminsa cu e proyecto di expansion hunto cu NACO pa asina crea un aeropuerto cu Aruba lo por ta orguyoso di dje. Nos tin tur confiansa cu hunto cu NACO su experticio nos lo garantisa un aeropuerto expandi mas berde y mas ameno pa e pasahero cu lo mehora specialmente e experiencia di e pasahero cu ta bay Merca na e unico aeropuerto di Aruba”, segun CEO di AAA Sr. James Fazio.
Asina cu e proyecto ta cla pasaheronan lo benificia tambe di 3 porta di avion mas y dos terminal di bus adicional percurando asina pa un manheo di fluho di pasahero mas lihe pa nan avion y for di nan avion ora di yega. Tambe lo tin un seleccion mas amplio di tienda y lugarnan pa come y bebe, mas espacio pa pasahero circula y otro servicionan.
Paul Govaerts, Director di NACO: “Nos ta spera cu gran expectacion di por continua nos relacion di hopi aña cu AAA. Nos equipo di diseño ta ofrece un combinacion di hopi experticio mundial y local pa expande e aeropeurto, y asina crea un mihor experiencia pa e pasaheronan y tambe impulsa e desaroyo economico den e region.”

robotstxt: allowed

filter: keep


text:
Kiko e tratamentu di repchi kibrá òf kontushoná ta enserá?
No ta posibel pa trata esaki ku geps. E tratamentu ta konsistí solamente di remedi pa aliviá doló, ku ta sumamente importante. Pa esaki semper sigui e konseho di bo dòkter. Mas informashon tokante uso korekto di remedi pa aliviá doló, bo por lesa den e foyeto di ‘Alivio di doló pa adulto’.
Kiko bo mes por hasi?
Pa aselerá e proseso di rekuperashon nos ta duna bo algun konseho:
- pa evitá komplikashon ta importante pa bo hala rosea profundo regularmente. Bo por hasi esaki dor di hala rosea profundo algun bia tras di otro un bes pa ora.
- trata di no oprimí tosa. Hala rosea profundo i tosa por ta doloroso, pero si ta importante. Tosa bon por prevení un eventual infekshon di pulmon.
- dor di tene bo mes na e konseho di remedi pa aliviá doló, lo ta mas fasil pa sigui hala rosea i tosa.
Kon bo rekuperashon ta sigui?
Repchi kibrá òf kontushoná por lo general ta kura di su mes. E rekuperashon di un kiebro por dura mas o ménos 6 siman, pero bo por keda eksperensiá doló pa un periodo mas largu.
Ki ora bo mester tuma kontakto ku bo dòkter?
Posibel komplikashon di un kontushon òf kiebro di un òf mas repchi ta inkluí infekshon di pulmon òf un pulmon ku a kolèps. Si bo eksperensiá keho manera benout, keintura òf tosa ku sleim, nos ta konsehá bo pa tuma kontakto ku bo dòkter (di kas).
Mas informashon?
Pa mas informashon nos ta dirigí bo pa e sala di emergensia kaminda bo a haña tratamentu òf pa bo dòkter di kas.


text:
Polis ta tumando medida duro contra persona cu ta participa na e disturbio pa e ultimo anochinan, asina ta bisa minister Grapperhaus. Nan ta tene huicio y e obhetivo ta pa nan keda condena pa prison incondicional.
Tambe nan mester paga pa e daño cu nan a causa ‘esaki no tin nada de ver cu e coronavirus, esaki ta crimen’. E minister di husticia y siguridad ta bisa cu tin un cantidad grandi di detencion, pero nan ta prepara y nan lo bay contra lihe.
E ta adverti cu protestante lo acudi tribunal lo mas pronto posibel y nan no lo keda liber cu e boet di 95euro (cu ta aplicabel pa toque de queda). “E personanan aki ta pertenece den un categoria completamente diferente, e derecho penal.”
Toque de queda ta keda
Pa e gabinet, e dusturbio a cuminsa diasabra anochi despues di introduccion di toque de queda, no ta motibo pa reverti e medida di corona. “Nos no lo capitula dilanti algun hende idiota”, minister Hoekstra a bisa durante un reunion di comite ministerial.
Grapperhuis ta di acuerdo, e ta bisa cu e gruponan chikito ta sinti e necesidad di cuminsa disturbio. “Esey no tin di aber ci e regla di corona, pa motibo cu nan no mester asalta un tienda pa haci esey. E 90% di hende ta coopera na medida.”


text:
Nos trabou na Boneiru
WWF-NL ta asosiá ku organisashonnan lokal (gobernamental), NGO’s i kompanianan pa krea un ret fuerte den apoyo di sostenibilidat riba e isla. Nos ta traha huntu ku partidonan manera Entidat Públiko Boneiru, Selibon N.V., Clean Coast Bonaire, Sea Turtle Conservation Bonaire i Dutch Caribbean Nature Alliance.
Den 2013 Wereld Natuur Fonds (WWF-NL) a lansa Boneiru Duradero na Boneiru. Esaki ta un inisiativa chikí ku ta enfoká riba konsientisashon sostenibel i aktividat riba e isla. Bou di e paraplu di Boneiru Duradero, a realisá entre 2013 i 2021 diferente proyekto den kolaborashon ku partnernan lokal i e komunidat.
For di 2022, WWF-NL ta sigui oumentá konsientisashon tokante sostenibilidat den region, bou di su mes nòmber.


text:
Global Youth day
E departamentu di Hubentut kier bai yuda un instasha den Schiedam ku ta hiba paketenan pa personan ku tin mester. Pa nos por logra esaki, nos tin mester di boso yudansa. Boso por kopera ku produktonan manera Aros, ariña, bleki tuna, lechi, zeta, pasta, thee, pindakaas, chocopasta, drinken of loke bo tin den bo kashi di kushina tambe ta bon. Boso por kopera tambe ku sen i nos lo kumpra fruta i berdura pone aserka.
Rumannan por trese e produktonan aki dia 13 di maart of 20 di maart na iglesia E Oasis of durante di siman serka Misael Helmijr na Delft of serka Marie Leito na Schiedam.
Si ta pasa sen korda pone na omschrijving: GYD 2021
Pa mas informashon por mail na jeugd@ eoasis.nl of por bel/app Misael na tel: 0616485686 of Marie na tel: 0639186624


text: Diaranzon mainta a drenta informe di cu tin un persona sospechoso cu un hoodie blauw y cu un short di jeans canando tempran den un cura di un cas den Van Dragtstraat, mesora a dirigi un patruya na e sitio. Na yegada di e patruya a bin a bin topa e hoben cu e descripcion duna y a papia cun’e. A bin resulta cu e hoben aki a bay haci un fabor pa su tanta y como cu e hoben mes ta biba pariba esun cu a yama lo no a reconose, pa mas sigur e hoben a laga e polisnan mes scusha un voicenote cual tabata contene e fabor pa e tanta.


text:
The content originally appeared on: Diario
Detencion durante razzia na Pos Chikito
ORANJESTAD (AAN): Cu yudanza di tip, observacion di security video camera, y di bon trabao di detective, oficialnan di Atraco Team a haci un trabao sublime pa asina core tras di rastro y alavez haya extra informacion di un grupo local hoben cu a comete algun atraco recientemente riba e isla.
Pesey mes semper ta bon pa cualkier hende cu a ripara algo raro, sea prome of despues di un atraco, pa duna tip na Polis. Corda cu Polis ta garantiza cu bo tip na Tipline di 111-41 ta bay keda anonimo.
E ultimo pista cu nan tabatin riba un caso nobo, a base di tur prueba obteni, a dicidi na trece tur esaki na Fiscal pa asina Ministerio Publico dicidi si ta bay actua of no. Asina a tuma decision, cu ta bay prepara pa tene un razzia riba Diasabra marduga.
Atraco Team a prepara tur cos, y cu yudanza di otro oficialnan di Recherche, di funcionarionan di Polis, unidad K9, y tambe Team di Aresto encarga pa realiza detencionnan peligroso, a sali marduga rumbo pa e adres na Pos Chikito 117. Esaki ta un cas cu ta keda como 150 meter pariba di veld di SV Unistars, net na rand cu Rooi Lamunchi.
Como cu tin indicacion cu e hendenan aki lo por tin arma potente den nan poder, a haci e razzia aki na e forma mas sorprendente cu por pa e habitantenan di un Apartamento na e cas.
Polisnan a yega den forma di sorpresa, y a drenta rapidamente y mesora a domina y aresta un pareha cu ta biba den e Apartamento.
Vocero di Polis Lito Lacle, a confirma cu durante e razzia a detene e homber hoben di inicial A.M.B. di 25 aña naci na Aruba, y tambe e muher hoben L.I.A.P. di 23 aña tambe naci na Aruba.
E pareha aki ta wordo sospecha cu nan a bay riba un racha di atraco rond di e isla, pero esey no ta tur! Nan tambe ta envolvi den kiebro cometi den diferente negoshi na Aruba.
Durante e entrada hudicial aki, a revisa tur rond riba tereno di e cas, y tambe a listra den un Suzuki Swift cu ta staciona net na e entrada paden di tereno.
Durante e razzia, oficialnan hudicial a descubri y confisca un revolver, diferente atributo y material cu nan a usa pa comete e crimennan, y tambe a haya equipo cu nan tabata usa pa comunica cu otro durante e atraco. Pues un pareha criminal cu ta up-to-date cu tecnologia pa comete nan fechoria.
Nan a wordo deteni, y Fiscal a duna ordo pa nan wordo encarcela mesora pa mas investigacion. Sigur un gran logro di autoridadnan hudicial di Aruba pa yuda soluciona algun caso asina rapido y recto.
Toch keto bay, pa Cuerpo Policial por resolve mas caso, ta hopi importante pa por conta riba cooperacion di pueblo. Pesey ta pidi si bo tin cualkier informacion, pa yama na e tipline di 111-41. Tur informacion ta keda confidencial.


text:
Buenos Aires 2018 a jega su final
Despues di 12 dia di competencia e weganan a jega nan final
Weganan Olimpico Hubenil Buenos Aires 2018 a yega nan final
Despues di 12 dia di competencia awe diahuebs e weganan di Buenos Aires a yega su final. Cu un total di 4000 atleta for di 206 pais rond mundo, por bisa cu e weganan tabata sumamente exitoso.
Despues di algun palabra elocuente di e Presidente di IOC, Sr. Thomas Bach a start cu e desfile di banderanan di e paisnan cu a competi na dicho weganan. E atleta di Tennis, Patrick Sydow a fungi como e abanderado pa Aruba den e Ceremonia di Clausura.
E bandera Olimpico a wordo baha na Buenos Aires y asina a pase pa e siguente pais cu lo host e Weganan Olimpico Hubenil di 2022 cu lo ta Dakar, Senegal.
E anochi a sera na momento cu e vlam olimpico a paga, despues di esaki a start e show di vuurwerk.
Na final a despedi di tur e atletanan y e fiesta a sigi den e Villa olimpico.


text:
Atleta Shanayah Howell a firma su beca Olimpico esaki como parti di su preparacion pa Tokyo 2020.
Despues cu siman pasa, Shanayah a firma su aplicacion pa ricibi un beca Olimpico, awe diamars e atleta elite di BMX a firma den forma oficial e beca Olimpico. Mainta na e cede di Comite Olimpico Arubano, e directiva di COA hunto cu e Direccion Tecnico a firma cu e atleta elite Shanayah Howell cu awor tambe ta forma parti di e atletanan cu e keda escohi anteriormente. Howell a firma e Beca Olimpico pa cu e preparacion pa e Weganan Olimpico Tokyo 2020.
Un beca Olimpico tin como meta pa duna un atleta apoyo di e nivel mas halto, pa asina e por prepara su mes miho y trata di logra un clasificacion pa Weganan Olimpico. Cu e apoyo aki e atleta tin acceso na facilidadnan di entrenamento superior, na entrenadonan specialisa y por participa na mas competencia clasificatorio.
Mirando e aprobacion di IOC pa otorga na e nos atletanan un beca Olimpico pa Tokyo 2020 ta un logro super grandi pa nos atletanan como parti di nan desaroyo deportivo y un logro grandi pa deporte Arubano. E beca ta yuda cubri un parti di e gastonan envolvi cu e preparacion ta trece cun’e.
Staf y personal di COA ta desea e atleta Shanayah Howell tur clase di exito y ta spera cu e atleta lo sa di haci bon uzo di e oportunidad aki, y cu e lo produci e resultadonan cu tanto nos ta anhela.


text:
Awe e reina di musica pop, Madonna, ta celebrando su 63 cumpleaño compartiendo potretnan di un get-together amoroso hunto cu su pareha, Ahlamalik Williams, su seis yiunan y amigonan cercano. “Let the Birthday Games Begin………… 💙🎂🎉💜🍾✨🎈”, el a skirbi como caption pa un carousel di potret riba su Instagram, cuminsando cu un potret di e cantante luciendo un shimis sky blue y su cabey blond caracteristico (bleached), sigui pa un potret unda e ta pose pa e camera mientras e ta lembe un ijscream den un cone hunto cu su guy di 27 aña, cu tin su man poni riba e pia di e cantante.
Madonna a comparti potret tambe unda e ta brasando su yiu homber Rocco Ritchie (21) y su yiu muhe Lourdes (24). El a post tambe un bunita potret di su yiu muhenan chikito: Estere y Stelle Ciccone cu tin 8 aña hunto cu dos amigo, y un potret di dje cu e yiu di su ex-pareha Guy, David Banda (15) cu tin un flor den su boca y un cadena di perla na su garganta.
E celebracion di cumpleaño di Madonna ta yega hunto cu e anuncio di un colaboracion cu Warner Music Group, cu awo ta responsabel di tur e catalogo di musica graba, mientras cu Warner Chappel Music lo bay administra su ‘songwriting’. E celebracion di 63 aña di Madonna ta tambe net prome cu e lansamento di su documental MADAME X, cu lo ser transmiti na Paramount + desde 8 di october.


text:
KRALENDIJK – Caritas Boneiru kier enfatisá ku e pandemia di Covid-19 no ta diskriminá riba nashonalidat. Pa e motibu aki Caritas Boneiru, bou di direkshon di Pastor Ivan Dario Perez Gómez ta hasi e yamada aki na públiko en general i spesialmente na tur migrante si bo tin síntoma pa keda kas i yama 0800-0800.
Keda kas si bo tin entre otro síntoma manera keintura, no ta pruf òf hole di un dia pa otro, garganta ta hasi doló òf kishikí. Yama pa bo por traha sita pa por hasi tèst di Covid-19 libramente. E tèst ta grátis i solamente mester duna un number di kontakto pa por bèl i duna resultado di e tèst.
Caritas Boneiru ta hasi un apelashon na pueblo di Boneiru pa por fabor tuma nota di tur regla di gobièrnu pa mantené distansia i kumpli ku e instrukshonnan di higiena pa kuida bo mes i otro. Protehá bo mes bon tambe durante dianan ku ta èkstra kalor. Si bo no ta sinti bo mes bon, buska fresku i bebe awa.
Meta ta pa prevení ku e vírùs di corona ta plama na Boneiru. Importante ta pa sigui laba man ku awa i habon, mantené 1.5 meter di distansia, no mishi ku wowo, boka i nanishi.
Caritas Boneiru ta un organisashon humanitario internashonal ku ta para pa yuda esnan mas vulnerabel na Boneiru. Huntu nos por prevení ku e pandemia aki ta ekspandé na Boneiru.
Bo mester di yudansa urgente manda un whatsapp na +5999 5670691 na papiamentu òf +599 795-1352 na spañó i di forma diskreto lo yuda bo. Sede di Caritas Boneiru ta situá na Kaya Papa Cornes 47.


text:
Reglamento di Fondo di Sosten
FUNDO DI SOSTEN FINANSIERO DI U.P.A.H.
ART. – 1
E fondo ta hiba komo nomber “FUNDO DI SOSTEN FINANSIERO DI U.P.A.H. i por ser yamá o indiká komo “FONDO DI SOSTEN”. E fondo ta situá na Willemstad, Kòrsou.
ART. – 2
E FONDO DI SOSTEN tin komo meta duna asistensha/ayudo finansiero na miembronan di U.P.A.H. i na nan famia ku na opinion di e Direktiva di e fondo a haña nan mes den problema finansiero o ku ta ser menasá pa problemanan finansiero, tanten i asina leu ku e personanan aki no por o no por haña sufisiente ayudo/sosten finansiero di otro fuente.
ART. – 3
E medionan finansiero di e FONDO DI SOSTEN ta konsistí di un parti ku lo ta reserva di e kontribushon di miembronan di U.P.A.H. i eventualmente tambe di aporte finansiero di esnan ku ta favoresé e asosashon i di otro entradanan, provishonalmente ta un kapital máksimo di Naf. 18.280,-.
ART. – 4
Aña ekonomiko di e FONDO DI SOSTEN ta igual ku e aña kalendario. E promé aña ekonomiko ta kore for di e fecha di nacementu di e FONDO DI SOSTEN te ku dia promé di yanüari di e aña siguiente.
ART. – 5
- Direktiva di e FONDO DI SOSTEN ta konsistí di tres (3) miembro, di kwa unu ta designá for di miembronan di Direktiva di U.P.A.H. i e dos (2) otro miembronan for di miembronan di U.P.A.H. Direktiva di e FUNDO DI SOSTEN ta sinta pa un periodo máksimo di tres (3) aña.
- E designashon di tur tres (3) miembro di e Direktiva di e FONDO DI SOSTEN, manera insiso 1 ta preskribí, ta sosode dor di Direktiva di U.P.A.H.
- E Direktiva di e FONDO DI SOSTEN ta skohe/elehí for di su seno un Presidente, Sekretario i Tesorero.
- E Direktiva di e FONDO DI SOSTEN, pa kubri gastunan ku ta bolbe regularmente, por duna e Tesorero un outorisashon kontinuo pa disponé di un montante máksimo di Naf. 250,- (dos shen sinkuenta florin antiyano) ademas e Tesorero ta outorisa pa paga tur gastunan nesesario pa un funkshonamento di e FUNDO DI SOSTEN.
- Miembronan di Direktiva di e FUNDO DI SOSTEN komo tal no ta risibi ningun tipo di pago/kompensashon pa nan trabou; eventual gastunan ku un miembro di Direktiva di e FONDO DI SOSTEN por tin o mester hasi pa un bon funkshonamento di tal fondo ta ser kompensá.
ART. – 6
- Dia promé di yanüari di kada aña un di e miembronan di Direktiva di e FONDO DI SOSTEN mester haña komo miembro segun un rooster ku pa promé bia lo keda trahá den konsulta ku e miembronan. E miembro ku baha por ser nombrá di nobo inmediatamente.
- Miembronan nobo den Direktiva di e FONDO DI SOSTEN ta okupá riba e rooster e lugá di e miembro ku a baha i ku ta ser remplasá. Tambe ta asina ku un miembro di e Direktiva di e FONDO DI SOSTEN ta baha den kaso di perdidá di miembresia di U.P.A.H. i den kaso ku miembro mes pidi pa termina su miembresia di e asosashon.
ART. – 7
Direktiva di e FONDO DI SOSTEN ta reuni ki ora ku e Presidente o minimal dos (2) di su miembronan, ta haña esei nesesario o deseabel. E Presidente ta yama/konvoká e reunion i huntu ku e konvokashon ta bai un agenda ku e puntonan pa ser tratá.
ART. – 8
- Riba petishon di un miembro di U.P.A.H. pa haña asistensha/ayudo finansiero en prinsipio ta ser disidí dor di Direktiva di e FONDO DI SOSTEN, kon tal ku ora ta trata un petishon pa un finansa di Naf. 1.000,- (Mil Florin Antiyano) o ku ta surpasá e montante aki ta Direktiva di U.PA.H. ta outorisá despues di a konsultá i haña konseho di e Direktiva di e FONFO DI SOSTEN.
- E mesun miembro di U.P.A.H. o su famia no por haña mas ku un bia pa aña un fiansa, sea pa o Direktiva di U.P.A.H.
- Di tur desishon ku Direktiva di e FONDO DI SOSTEN tumá pa ku petishonnan pa un fiansa, Direktiva di U.P.A.H. lo ser poné na altura despues di kada luna.
- Prome ku tuma un desishon riba un petishon pa un fiansa, Direktiva di e FONDO DI SOSTEN por:
a. invitá e miembro pa splika e motibo pa kiko e mester di un fiansa;
b. pidi asistensha o konseho di otronan sea ku a ser hasí un investigashon o no di e situashon sosial ku e miembro o su famia ta hañé aden o ku nan ta bai konfrontando.
ART. – 9
- Petishon/solisitut pa haña asistensha/ayudo finansiero (fiansa) mester ser hasí por eskrito i mester ser entregá na Direktiva di e FONDO DI SOSTEN.
- Asistensha/ayudo por ser otorgá/duná den forma:
a. di un fiansa sin interés o ku un interés moderá;
b. di un konseho.
- Un petishon/solisitut pa asistensha/ayudo finansiero (fiansa) lo keda tratá pa o Direktiva di e FONDO DI SOSTEN unikamente si e miembro ta dispuesto pa duna su kooperashon na un investigashon ku Direktiva ta haña nesesario, manera artikulo 8, insiso 4, bou di letter b ta preskribi.
- Mas lihé posibel Direktiva di e FONDO DI SOSTEN lo partisipá na e miembro e desishon ku a ser tumá riba su petishon/solisitut.
ART. – 10
Direktiva di e FONDO DI SOSTEN i tambe Direktiva di U.P.A.H. i e personanan segun artikulo 8, insiso 4, ta obligá na mantené sekresia total di tur informashon ku bini na nan konosementu ku tin di haber ku sirkumstanshanan personal i ku sirkumstanshanan di indole familiar di e miembronan ku ta pidi/solisitá asistensha/ayudo.
ART. – 11
- Sekretario di Direktiva di e FONDO DI SOSTEN ta e persona ankargá pa traha e minutasnan di tur reunion i kartanan ku tin di sali, pa tene nota di desishonnan ku keda tumá i ta enkargá tambe ku korespondensia ku ta drenta i sali i por ultimo e ta e persona ku tin na su enkargo e atministrashon i direkshon di un archivo di e afondo di sosten.
- E Tesorero ta enkargá ku atministrashon i direkshon di e medionan finansiero di e FONDO DI SOSTEN. Pa e atministrashon aki tin di duna kuenta i rason tantu na e Direktiva di e FONDO DI SOSTEN komo na Direktiva di U.P.A.H. E atministrashon finansiero i e atministrashon i direkshon aki riba menshoná ta ser kontrolá pa e Komishon di Kontrol menshoná den Artikulo 22 di e Statutonan di U.P.A.H.
- Ku eksepshon di e gastunan, menshoná den isiso 4 di artikulo 5, tur gastunan antisipadamente mester ser aprobá sea dor di Direktiva di e FONDO DI SOSTEN o sea dor di Direktiva di U.P.A.H.
- Anualmente promé ku dia promé di mart, Tesorero ta obligá na duna por eskrito kwenta i rason di su maneho na Direktiva di e FONDO DI SOSTEN i na Direktiva di U.P.A.H.
- Tesorero ta ser apsolve di su responsabilidat (ta hana descharge) despues ku su kuenta i rason di su maneho a keda kontrola i hañá korekto.
ART. – 12
Anualmente promé ku dia promé di mart Direktiva di e FONDO DI SOSTEN ta obligá na duna Direktiva di U.P.A.H. un relato por eskrito di su aktividatnan i aktonan.
—————-
NOTA DI DIREKTIVA
Esakinan ta e reglanan interno ku lo rigi e FONDO DI SOSTEN, ku a kuminsá funkshoná ku forsa retro-aktivo te ku dia promé di yanüari 1990. Direktiva ku esaki a kumpli ku e mandat di Renion General di Miembro di dia 23 di april 1980.
Derecho di eksistensha di e FONDO DI SOSTEN sin mas tei, pero tal eksistensha pa tempo indefeni ta kompletamente dependiente di aktuashon i komportashon di kada miembro pa ku e fondo i pa e motibo ei ta imperativo pa hasi bon uso di e fasilidatnan i posibilidatnan ku a habri pa un i tur, sin pèrdè sinembargo for di bista e meta pa kua a bini ku e fondo.
Direktiva por ultimo ke enfatisá ku “BON USO” no ta unikamente hasi uso di e fasilidatnan i e posibilidatnan di fiansa, pero ta nifika tambe: “KUMPLI KABALMENTE KU BO OBLIGASHONNAN AL RESPEKTO”, di manera ku otronan ku ta den nesesidat tambe por wòrdu yudá.


text:
Pronóstiko di tempu pa Kòrsou i bisindario bálido te djaweps mainta 06:00 o.l., 8 di òktober 2020.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l., 8 di òktober 2020.
Kompilá: djárason 7 di òktober 2020, 05:00 o.l. (09:00 UTC).
Tempu: Por general parsialmente nublá ku algun áwaseru.
Temperatura máksimo lo alkansá 32ºC i temperatura mínimo 25ºC.
Solo ta sali 06:25 i ta baha 18:22 o.l.
Bientu: Direkshon generalmente ost i moderá; forsa 3 te 4 (11 te 30 km/ora, 7 te 16 nudo). De bes en kuando ráfaga te basta fuerte; forsa 5 (31 te 39 km/ora, 17 te 21 nudo).
Situashon general: Durante di próksimo 24 ora, un disturbio riba nos region lo sigui pèrkurá pa desaroyo di algun nubia. E nubianan aki lo generá algun áwaseru kompañá pa posibel welek i bos riba nos isla. Mas aleu, forsa di bientu lo oumentá den nos área den transkurso di awe.
Kondishon di laman: Trankil te moderá ku altura di ola entre 0.5 i 1 meter (2 pa 4 pia).
Sistemanan signifikante di wer tropikal: Orkan Delta ta situá ost sùitost di Cozumel Mexico moviendo direkshon west nortwèst. E sistema aki no ta forma un menasa pa Kòrsou.
Fenómeno spesial: Ningun.
Perspektiva te djabièrnè mainta: Parsialmente nublá i generalmente seku.
Meteorólogo: Rombley.


text:
30 aña di cantica pa mucha 1993-2022
Biblioteca Nacional Aruba a presenta 30 edicion di su Festival di Buki pa Mucha. Nan ta organisa esaki pa stimula lesamento na Aruba como cu lesamento ta hopi importante pa e desaroyo di cada mucha. Y alabes biblioteca ta promove e placer di lesamento. Pa cada festival a produci un cantica special. Awor biblioteca ta presenta un compilacion di tur cantica di e ultimo 30 aña titula ‘30 aña di cantica pa mucha 1993-2022’. Esaki pa no lubida e canticanan y pa documenta un parti di historia di musica na Aruba.
E buki ta ofrece 2CD cu tur e canticanan y letra di cada cantica. E publicacion aki a keda ilustra pa artista visual y diseñador di moda, Vanessa Paulina. E buki ta na benta riba dia di e apertura di e Festival di Buki pa Mucha na Cas di Cultura di 5or pa 7or y despues e ta na benta na biblioteca na Playa y San Nicolas.
Durante añanan diferente compositor y musico a compone un cantica pa e festival. Por menciona Hubert Booi (QEPD), Franklin Granadillo, Maybeline Arends-Croes, Igor Hasham, Michael Odor, Lilia Luidens, Johnny Croes y Victor Camacho, Ruthie Pantophlet, Arnell Salsbach, Orlando Gooch, Robert Reeberg, Dennis van Putten, Hershell Rosario, Lem Pietersz, Robert Thiel, Eric Rincones, Marta Figueroa, Uranis Boekhoudt, Jenny Laclé-Boezem, Maikol Lugo, Tjeerd P. Oosterhuis, Sergio Tjie-A-Loi, Zulaika Geerman, Mario Chow, Jeremy Bonarriba, Stephanie Gravenhorst, , Sergio Silva, Reno Steba.
Cantantenan ta: Coro Tutti Frutti, Quincy Hasham, Margaret Marin, Angelitos, Voznan Alegre, Chanella Lopes, Coro De Trupialen, Tipico Macuarima, Coro Pierewietje, Coro di Lila Richardson, Alana Pitre Borja, Whitney Elizabeth Nin Pena, Jazmin Valdez Tejeda, Eliyah Tjie-A-Loi, Mayrien Correa, Abraham Pantophlet, Clint Pantophlet, Lady Pantophlet, Antonieta Ras, Hubert Ras, Mary-Jane Ras, Ana Sanchez, Mirto Maduro, Caylee Fraser, Cayden Fraser, Shenely Pines, Ces Sy, Ryah Sy, My-Shelyo Pines, Carl-Anthony Petrocchi, Kitai de Jongh y coro di Antonieta Booi-Ras, Pitbull Singing Production Kids bou guia di Ruth Gaarie y tambe Ambar Silva.
Levendig Uitgever a publica e buki aki, redaccion ta di Sophiene Maduro-Verhaegh. ISBN 978 90 83222 26 4


text:
WILLEMSTAD, Curaçao (2 di febrüari, 2021) – Flow/UTS a renobá su sosten na e selebrashon nashonal mas grandi di Kòrsou.
E proveedor lider den telekomunikashon di e isla un biaha mas ta orguyoso partner di e Tumba Festival ku ta dura un siman largu; e aña aki den forma di un edishon ‘Revival’ debí na e pandemia di Covid-19.
Miéntras e pandemia a pone un paro na e tradishonal temporada di karnaval, e aña aki fanátikonan por disfrutá di e músika i emoshon di e Tumba festival via un ‘revival’ digital i seif di e selebrashonnan anterior ku lo keda transmití grátis pa tur hogar.
Pa sigurá ku klientenan no ta pèrdè ni un nota, Chippie tin un oferta spesial pa e temporada di ‘revival festival’ aki ku ta ofresé no ménos ku 10GB ku un Surf òf Combo bùndel di 7 dia i pa e mesun preis. Pues, mas ku sufisiente data pa keda konektá miéntras ku ta ‘on-the-go’ i asina no pèrdè niun solo nota di e evento musikal históriko aki.
Klientenan por aktivá e bùndel fásilmente via miUTS app òf dor di manda e kódigo surf7D òf combo7d via SMS na 3434. E preis ta keda mesun kos, esta ANG 16 pa un Surf bùndel òf ANG 24 pa un Combo bùndel. Te ku 5x mas data pa e mesun preis!
“No ta importá ki edat, karnaval ta parti di nos kultura lokal i ta un temporada ku nos ta disfrutá inmensamente. Nos ta sinti falta di e selebrashon e aña aki i sinembargo nos ta konsiente ku mester hasi sakrifisio pa garantisá siguridat di nos tur. Teknologia lo pèrmití nos selebrá e temporada aki na un manera diferente i seif,” señor Rauf Engels, Statutory Director di Flow/UTS pa Karibe Hulandes a indiká.
“Nos no ta solamente konsiente di nos responsabilidat empresarial pa duna sosten na proyektonan asina importante pa kultura di nos isla, di mes manera nos ta kontentu di por trese balor na nos klientenan pa medio di ofertanan atraktivo ku ta pèrmití nan disfrutá di e festival importante aki unda ku nan ta.
© 2017 UTS N.V. All rights reserved.


text:
E eksitoso dama empresario i ‘influencer’ a risibí un rekonosementu personalisá na man di Minister di Desaroyo Ekonómiko, sra. Giselle Mc William, komo rekonosementu pa su trabou promoviendo Kòrsou komo destinashon den 2019.
Willemstad – 11 di desèmber 2019 – Èks modelo internashonal, empresario, presentadó di televishon ku mas di 19.1 mion siguidó riba retnan sosial, Ana Hickmann a bira Kòrsou su embahadora di mas nobo na Brazil. Na 2018, Ana a skohe Kòrsou pa graba i produsí e promé kampaña internashonal pa shete di su produktonan, entre otro paña, sapatu, brel, hoya, tas, rushi di uña i djins. Na febrüari di 2019, el a bini Kòrsou huntu ku un tim di 11 persona i a keda 12 dia riba nos isla pa produsí e materialnan pa su kampaña.
Komo rekonosementu, Ofisina di Turismo di Kòrsou (CTB) a nombr’é “Dushi” Embahadora di Kòrsou na Brazil. Resientemente el a risibí e título akí durante un seremonia na ofisina di Ministerio di Desaroyo Ekonómiko. “Esaki ta un símbolo di rekonosementu di un selebridat ku a skohe Kòrsou pa bira parti di su empresa i ku a hunga un papel importante pa trese nos paisnan asta mas serka di otro. Nos ta spera ku Ana lo sigui promové nos Dushi Kòrsou na Brazil,” tabata e palabranan di Minister di Desaroyo Ekonómiko, sra. Giselle Mc William. E seremonia a konta ademas ku presensia di direktor di CTB, sr. Paul Pennicook i otro funshonarionan di CTB.
For di kuminsamentu, Ana a promové Kòrsou no solamente den su katalòknan, filmashonnan di moda i retnan sosial, sino tambe via nòmber di algun di su produktonan, entre otro su kolekshonnan Curaçao Blue, Tumba i Porto Maríe, ku ta hasi referensia na sierto aspekto úniko di e isla. Ademas, den e lunanan ku a pasa, tabatin imágen di kas tradishonal di Kòrsou, Handelskade, lionfish i tambe para, mata i flor riba diseño di bikini, blusa, shimis i demas artíkulo disponibel den su tiendanan i via internèt. Produkshon di e kampaña publisitario a sosodé ku pleno apoyo di CTB. “Pa mi, lo ta un gran plaser i onor di por representá e isla di Kòrsou na Brazil i sigui papia tokante tur su aspektonan bunita, manera mi a bin ta hasi for di mi promé bishita na febrüari. Brazil i Kòrsou tin hopi en komun pa loke ta nan orígen, kultura i hende amabel. P’esei, ta ku un kariño inmenso mi ta risibí e onor akí,” tabata e palabranan emoshonal di Ana Hickmann. Ana Hickmann tabata ku fakansi riba nos isla huntu ku su kasá Alexandre Correa, su yu Alexandre i su ruman muhé Fernanda.


text:
Den mitologia Griego, Narcissus tawata conoci pa su atraccion fisico. El a enamora su mes di su propio refleho den un plas di awa y door di tanto admira su refleho, a comberti su mes den un flor, cu a wordo yama 'narcissus'. Di eynan a bin e palabra 'narcismo', cu ta nifica: busca gratificacion a traves di vanidad y admiracion exagera di atributonan propio. Den palabra chikito, un narcista ta un persona cu ta sufri di admiracion propio exagera. Un persona sumamente egoista, arogante y no-empatico pa cu sentimientonan di otronan. En corto, e persona aki ta haya cu e ta digno di admiracion y respet, pero ta completamente incapaz di demostra esaki na otronan, ya cu e no ta mira motibo pa cual e mester haci esaki. Pa e persona aki, otro hendenan no ta existi, sino solamente pa admire y pa cumpli cu tur su caprichonan y deseonan, pasobra after all, ta e ta e centro di mundo. Abo conose un persona asina? Y what if, abo ta un persona asina? Mi ta sigur cu bo no lo ripara mes.
E narcista ta busca e pareha perfecto pa e por manipula na su antoho y pa e sinti su mes admira y balora.”
E narcista generalmente tin un opinion sumamente bon di su mes y no ta mira ningun problema, ni cu su mes, ni cu su actuacion. Esaki ta e motibo principal pakico terapia psicologico pa personanan cu ta sufri di locual American Psychiatric Association ta considera como 'narcissistic personality disorder' masha poco ta duna bon fruto, ya cu e narcista no ta mira dicon e mester di ayudo.
Parehanan di personanan narcista generalmente ta haya nan mes exponi na control, rebaho y abuso. E narcista ta busca e pareha perfecto pa e por manipula na su antoho y pa e sinti su mes admira y balora. Es decir, cu generalmente personanan cu tin necesidad constante pa 'please' otronan y sinti nan mes util, lo cay mas lihe pa e narcista, cu ta hunga su rol bon, lagando e persona aki sinti aprecia y balora na comienso di e relacion pa despues kita su mascara y show su 'true self'. E persona cu ta cay pa e narcista generalmente tin e tendencia di ta co-dependiente. Mientras cu e narcista ta maluza e victima, e ultimo ta depende di e narcista pa e gratificacion propio cu e ta haya door di sinti su mes util. Un relacion cu un narcista ta un 'recipe for disaster' y por ta sumamente destructivo pa e victima, si esaki no lanta for di soño na tempo. E victima lo biba un bida di sufrimento, pensando cu nunca e lo ta 'good enough' y cu nada cu e haci lo ta suficiente pa complace e persona aki. Mientrastanto, e narcista ta manipula y pone presion constante riba e victima, causando stress, tristeza y disgusto cu por resulta den problemanan psicologico.
... generalmente personanan cu tin necesidad constante pa 'please' otronan y sinti nan mes util, lo cay mas lihe pa e narcista ...”
Si bo ta sospecha cu bo ta den un relacion cu un narcista, pone atencion na bo sentimentonan: Bo ta feliz? Bo ta sinti’bo berdaderamente aprecia y balora? Bira consciente di bo actonan, ripara si bo ta sacrificando bo mes pa e persona ey, y puntra bo mes kico ta bo necesidad pa haci esey. E narcista, di su banda, generalmente no ta wak nada fout den su actuacion y por lo tanto, no lo ta habri pa cambio. Pa e motibo ey, couples coaching cu un narcista lo ta un 'waste of time and money'. Pa e narcista ta hopi facil pa 'move on' y busca un otro victima cu si por cumpli cu su exigencianan. Unico cos cu lo por yudabo supera un relacion cu un narcista, ta un personal coaching den self-love, self-esteem y principalmente, den 'letting go'.
Klik AKI pa lesa parti II di 'E peliger di ta den un relacion cu un narcista'.
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Ora bo tin un rutina di ehercicio bo ta mira e beneficionan. E ta duna bo emocionnan positivo y bo ta sinti mas contento. Ora bo haci ehercicio bo curpa ta traha ‘endorphins’ cu ta kimiconan den bo mente cu ta pone bo sinti bon! Bo por cuminsa sinti bon den e prome minuutnan haciendo gym. Imagina si un hende sostene esaki pa un periodo largo di nan bida.
Mas confiansa den bo mes
Kisas ora bo cuminsa haci ehercicio e ta un tiki dificil, pero poco poco bo ta wak cu bo ta birando miho cada dia. Esaki por boost bo auto-estima y laga bo sinti great.
Mihor calidad di soño
Haciendo ehercicio regularmente ta yuda bo pega soño lihe y trankil. Mas intensivo e ehercicio ta, mas grandi e chens ta cu bo lo drumi bon e anochi ey.
Un curason saludabel
Ehercicio ta boost un hende su salud cardiovascular y esaki ta yuda pa tin mas energia durante dia. Door di esaki ta bira mas facil pa haci actividadnan diario, bo lo tin mas energia y bo no lo sinti hopi cansa ora bo a caba di traha. Ehercicio regular por yuda tambe pa controla hipertension y mehora bo nivelnan di cholesterol.
Un bida mas largo
Haciendo ehercicio regularmente por agrega mas aña di bida. Bo no mester ta super intensivo bezig pa haya e beneficionan di un bida mas largo. Haciendo ehercicio cada dia ta yuda bo biba mas largo, cu si bo no a haci niun movecion. Investigacionnan di Harvard ta bisa cu un minimo di 15 minuut di ehercicio cada dia por boost bo ‘life span’ cu tres aña!
Menos stress
Ehercicio ta calma bo curpa y mente. Ora bo ta haciendo bo H.I.I.T workouts, weight lifting of zumba, bo ta pensando riba nada mas cu e ehercicio. Despues cu bo curpa a traha duro, e nivelnan di e hormonanan di stress di bo curpa ta drop.
Control di Peso
Nos tur sa cu ehercicio ta yuda bo baha peso. Door di haci ehercicio regularmente e ta yuda bo tene bo curpa ‘in check’. Ta recomendabel pa un hende haci minimo di 150 minuut di ehercicio modera pa siman.


text:
Dia 1 di september nos ta celebra dia nacional di prensa y Aruba Bank a tuma e oportunidad aki, pa pone e miembronan di prensa central riba nan dia. Un obsekio en conexion cu e celebracion aki, a ser entrega pa asina reconoce nan trabao di informa y educa nos comunidad obhetivamente. Esaki ta di sumo importancia, y p’esey Aruba Bank ta gradici tur miembro di prensa pa nan bon trabou.
Durante un “Press Tour” e team di mercadeo di Aruba Bank a bishita prensa y haci entrega di un aprecio special. E amigonan di prensa a keda masha contento cu e bishita y atencion, ta un custumber pa varios aña caba cu Aruba Bank ta celebra e dia aki en grande. Aruba Bank ta desea pa e miembronan di prensa por sigui eherce nan ocupacion cu hopi sabiduria y dedicacion. Pabien Prensa!


text:
Den Haag- Ayera ofisialmente a selebrá ku a bin un fin na e kontribushon di Hulanda den stabilishon di Afghanistan.
Den dianan benidero, e ultimo militarnan hulandes lo regresá pa Hulanda. Na Soesterberg a refelehá ku orguyo riba e aporte di Hulanda.
Minister di Defensa, Ank Bijleveld i komandante di ehersito di Hulanda, onno Eichelsheim, a interkambia un bandera. E promé bandera tabata kologá na Kamp Holland entre 2006 te 2010. E di dos bandera tabata kologá for di aña 2015 den kampo Marmal na Mazar-e-Sharif. Ambos bandera lo haña un lugá en e Museo Militar Nashonal.
Minister di Asuntonan Eksterior di Hulanda, Sigried Kaag, tambe a tende un diskurso na e okashon.


text:
ORANJESTAD,Aruba
Diadomingo ultimo a tuma luga e competencia pa saca e Prins- y Panchonan pa Carnaval 66. Ta di admira e talento y creacion cu e partipantenan a presenta riba scenario. E resultado pa Prins y Pancho 2020 ta lo siguiente:
INFANTIL:
1er Lugar (GANADOR)
Prins SAK – Leandray Gomes
Pancho ABOU – Noah Kelly
2ndo Lugar
Prins AMI – Devin Geerman
Pancho CUNE – Edrick Kock
HUBENIL:
1er Lugar (GANADOR)
Prins DJAKI – Alexander Donata
Pancho DJAYA – Brandon Dirkz
2ndo Lugar
Prins LEY – Genevan Maduro
Pancho PA TUR – Giondrick Navas
GRANDI:
1er Lugar (GANADOR)
Prins SPAGHETTI – Roberto Hernandes
Pancho MEATBALLS – Gerald Sarda
2ndo Lugar
Prins SEMPER – Jerwin Mercera
Pancho LAAT – Kevin Richardson
Masha pabien y hopi exito na e ganadornan cu nan responsabilidad pa dirigi e fiesta cultural mas grandi di nos pueblo den e miho forma. Un danki y pabien na SMAC y e comision encarga.


text:
Informashon, Entretenimentu i Premio! Evento LTE pre-paid pa klientenan djarason awó na Digicel Sambil
Informashon, Entretenimentu i Premio!
Evento LTE pre-paid pa klientenan djarason awó na Digicel Sambil
WILLEMSTAD: Digicel su LTE prepaid plan realmente a bin ta marka pouta i klientenan ta entusiasmá ku e idea di ta risibiendo muchu mas data. Komo un proveedor di entretenimentu total Digicel ta kontentu di por invitá klientenan djarason awó na Digicel Sambil pa un evento informativo i entretenido! Despues di e lansamentu di e plannan LTE prepaid, a bin ta risibí un gran kantidat di reakshon i durante di e evento lo kontesta tur pregunta tokante e plannan i nan benefisionan.
Si bo ta un kliente ku ta deseá di benefisiá 100% di bo MyDigicel App i risibí bónus data ku Digicel LTE prepaid bundle via di My Digicel App bo no por keda sin akudí. Tur kliente ku tin un kuenta prepaid na Digicel ta keda invitá pa bishitá Digicel Sambil djarason awó, dia 9 di Mei entre 4’or di atardi i 9’or di anochi, ademas bo tin chèns di gana un Samsung Galaxy S8!
Saka un potrèt ku Usain Bolt i gana!
E ‘cut out’ di Usain Bolt lo ta na e kiosko di Digicel Sambil, saka un pic kuné i Digicel lo pone esaki riba su página di Facebook, tag bo amigunan i famia. Esun ku mas tantu ‘likes’, lo gana un Samsung Galaxy S8. Un tremendo oportunidat, pa bo ta kreativo, risibí informashon i gana un S8. #KosnanGrandiTaPasando Dibo D, Reina, Prens i Pancho di Karnaval 2018- Christine Dania, Marvion de Jezus i Jhuriel Plantijn- awor embahador di Digicel tambe lo tei!
Bo tabata sa ku…
Bo por manda mensahe di WhatsApp ilimitá ku Digicel su bundle di LTE prepaid! Niun data lo keda konsumí for di bo kuenta! Tur plan di Digicel ta inkluí Rollover i mensahe di WhatsApp ilimitá. E plannan di data i yamada ta inkluí tambe yamada i SMS ilimitá pa tur number di Digicel. Tur plan, LTE Bundle òf Data Plan ta optenibel pa 1, 3, 7, òf 30 dia. Pa mas informashon por bishitá e página di Facebook di Digicel http://www.facebook.com/DigicelCuracao of http://www.digicelcuracao.com


text:
E PROMÉ EDISHON DI CARIBBEAN SPORTS WEEK 2022 TABATA ÉKSITOSO!
E PROMÉ EDISHON DI CARIBBEAN SPORTS WEEK 2022 TABATA ÉKSITOSO!
Riba dianan 1, 2, 3 di novèmber último a tuma lugá e promé edishon di Caribbean Sports Week 2022 den Acoya Curaçao Resorts, Villas & Spa. Orange Sports Forum, Federashon Futbòl Kòrsou, Federashon Beisbòl Kòrsou i e Federashon di Atletismo a uni forsa pa organisá 3 dia kargá ku hopi informashon i diskushonnan interesante dirigí riba deporte en general pero prinsipalmente futbòl, beisbòl i atletismo.
Riba e 3 dianan aki diferente oradó lokal i internashonal a duna un presentashon tokante diferente tópiko relatá na deporte i mas ku klaro ta tin diferente seshon kaminda esnan presente por a interkambiá di opinion i diskutí riba e tópikonan ku a bini dilanti.
Orange Sports Forum ta un inisiativa di diferente kompania Hulandes ku ta traha huntu pa desaroyo di deporte. Tambe e por wòrdu konsiderá komo un plataforma pa promoshon di tur kompania i organisashon ku tin konekshon ku deporte na Hulanda. Nan ta traha riba infrastuktura, akomodashon, finansiamentu, promoshon i diferente aspekto ku ta di sumo importansia den deporte. Asina e diferente kompanianan aki por tin kontakto ku otro pa krea oportunidatnan nobo den e merkado di deporte.
Orange Sports Forum ta di opinion ku Karibe ta e kas di diferente atleta ku hopi potensial pa triunfá den deporte riba plano internashonal. P’esei nan a tuma inisiativa pa organisá e Caribbean Sports Week aki na Kòrsou den estrecho kolaborashon ku e 3 federashonnan ariba menshoná.
Federashon Futbòl Kòrsou, Federashon Beisbòl Kòrsou i e Federashon di Atletismo ta sumamente kontentu ku e inisiativa di Orange Sports Forum pa organisá e promé edishon di Caribbean Sports Week, kual ta un otro prueba ku deporte ta trese union sin importa e tipo di deporte, sekso òf edat di e deportista. E meta di e kolaborashon aki, ta pa duna mas atleta lokal oportunidat pa profilá riba un nivel internashonal na un manera profeshonal, ku yudansa di Hulanda i tambe otro paisnan den Karibe. Tambe ta e intenshon pa promové Kòrsou komo un ‘sport tourism hub’ pa asina atrahé mas turista na nos dushi isla, ku tur e benefisionan ku esaki por trese kuné. Huntu nos lo logra kosnan grandi den deporte aki na Kòrsou.
Tur e partisipantenan por a disfrutá di diferente presentashon i a optené hopi mas konosementu riba diferente aspekto di e 3 deportenan aki.
Por spera riba un siguiente edishon di Caribbean Sports Week aun mas grandi ku e edishon aki.
7 novèmber 2022


text:
Mainta trempan polis a cera e caminda di Caya Betico Croes, esta rotonde bay direccion Santa Cruz, banda di Nautical. Na sitio polis a topa cu dozijn di huls, pero a cuminsa busca den e area pa mas.
Den careda di 7:30 am a cuminsa avisa polis riba esaki. E prome patruya cu a yega na sitio pa controla e area. Despues di a haya e hulsnan, di biaha a yama pidi presencia di otro departamento. Diferente departamento policial a presenta na sitio pa asina cera e area y cuminsa investiga. Departamento Forensico a presenta na e sitio y di biaha a cuminsa investiga. A haya te cu awo diesdos huls, pero a cera henter e area pa asina sigui busca pa mas.
Na e momentonan aki polis mes no tin informacion con e “balanan cayente” a termina den Caya Betico Croes. No sa si tabatin un tiramento of un persona a pasa benta nan eynan. Ta pendiente pa mas informacion riba e investigacion aki. Despues di a termina cu nan investigacion den e area, polis a habri e caminda pa asina trafico por sigui.


text: Diabierna anochi patruya den Bushiri a purba para un Nissan March shinishi, e chauffeur di esaki a dicidi di core pa polis y asta manda su auto riba polis. Despues core yega un cas na Bushiri y drenta paden sconde. Polis dibiaha a bay over na cuminsa confisca e auto mientras cu a papia cu e donjo di cas pa por drenta y detene e sospechoso. Polis a logra haya permiso pa drenta e cas y detene e persona cu tabata riba caya violando “TdQ” cu a core pa polis y manda auto riba polis, como tambe sconde pa polis. Van di C.E.A. a bini na e sitio y a transporta e detenido pa wada di polis unda e lo ricibi su boetnan pa su violashonnan.


text:
WILLEMSTAD- 3 di febrüari 2015: Resientemente Ofisina di Turismo di Kòrsou (CTB) huntu ku diferente partner den turismo a partisipá na New York Times Travel Show. E stènt di Kòrsou a hala hopi atenshon, dunando informashon di e buelo nobo nònstòp for di New York ku JetBlue.
New York Times Travel Show ta un di e eksibishonnan di biahe number unu di e region di Nort Amérika. E eksibishon ta konta ku partisipashon di e merkadonan turístiko lider den mundu di entre otro Afrika, Asia, Oustralia, Canada, Eropa, Mexico, Amérika Sentral, Sur Amérika, Estado Unídos i naturalmente Kòrsou.
E eksibishon ta atraé mas ku 500 ekspositor for di 150 nashon inkluyendo ofisinanan di turismo, representashon di barkunan krusero, operador di tour, hotèl/resòrt i otro kompanianan ku ta dirigí riba biahe. E presensia di CTB na e eksibishon ta e oportunidat perfekto pa ta dilanti mas di 6000 profeshonal di komersio, media i konsumidó for di e aria di tri-state.
Huntu ku CTB a partisipá Acoya Curaçao, Floris Suite Hotel, Santa Barbara Beach & Golf Resort i Sunscape Curaçao Resort & Casino. E partnernan priva aki no solamente a duna nan aporte pa yuda fortifiká e nòmber di Kòrsou durante e eksibishon pero tambe a duna nan aporte na e parti di promoshon di e buelo nobo di JetBlue dor di brinda ofertanan spesial. Durante e 3 dianan di e evento e stènt di Kòrsou a repartí mas di 4000 foyeto informativo. E bishitantenan a keda kontentu di por a haña informashon di e buelo di JetBlue pa Kòrsou.
CTB a partisipá tambe na un konferensha ku a tuma lugá durante e New York Times Travel Show. Aki tabata trata di un programa edukativo diseñá pa profeshonalnan di biahe. Huntu ku Caribbean Tourism Organization, Kòrsou a duna un presentashon na mas ku 100 agente di biahe registrá kaminda a presentá informashon detayá di e eventonan mas importante di nos isla manera entre otro Karnaval i Curaçao North Sea Jazz Festival.
Un biaha mas CTB por mira bèk riba un partisipashon sumamente eksitoso. Durante e temporada benidero CTB huntu ku sektor priva lo ta partisipando na diferente eksibishon den e merkadonan prinsipal pa Kòrsou kaminda ta sigui hasi promoshon pa nos dushi pais Kòrsou.


text:
Lider di AVP sr. Mike Eman y su fraccion, sigui pa parlamentarionan di MAS y Accion21, a dicidi di no participa den e tratamento di e ley pa presupuesto 2023. Mi lo splica pakico, den mi opinion, e escogencia di AVP, MAS y Accion21 pa no haci e trabou di trata un presupuesto, ta un fayo den direccion di pueblo, cu nos como parlamentario ta representa.
E concepto di ley pa presupuesto 2023 a wordo entrega na College Aruba financieel toezicht(CAft) y Raad van Advies (R.v.A.) na respectivamente juni y juli 2022. CAFT y Raad van Advies a
duna conseho riba e concepto. E tempo ey, parti di e prognostico di entrada tawata basa riba introduccion di BTW. Mientrastanto gobierno a dicidi di no introduci BTW na 2023, y na luga di esey ta premira un aumento di BBO pa yega na un nivel di entrada similar. Segun lider di AVP sr. Mike Eman, MAS y Accion21, gobierno mester a manda e concepto adapta pa CAft y Raad van Advies pa un di dos conseho, prome cu mand’e pa Parlamento.
Gobierno a contesta e peticion aki cu argumentacionnan huridico, incluyendo e insinuacion eroneo di AVP, MAS y Accion21 cu un conseho di CAft ta obligatorio den e fase en cuestion, y argumentonan relaciona cu e meta di un presupuesto y cumplimento cu nos Constitucion. Tambe a mustra riba e punto cu e tratamento di sea introduccion di BTW of un aumento di BBO ta tuma luga ora di trata e ley di introduccion di BTW of e ley pa aumenta BBO, y no ora di trata un presupuesto.
No ta mi intencion pa haci esaki solamente un discusion huridico. Nos por sigui discuti si a pesar cu no tin un obligacion legal pa bolbe manda un concepto pa Raad van Advies bou di e
circunstancianan aki, cu gobierno ta ‘liber’ pa haci esey. Of si huridicamente ta mas prudente pa manda un concepto adapta pa Raad van Advies ora a cambia e base di un parti di e prognostico di entradanan di un presupuesto. Loke si mi por bisa, ta cu como parlamentario bo tin e deber di eherce bo funcion y no core pa bo trabou paso bo no ta haya bo kier riba un proceso.
Na momento cu Parlamento yega na e tratamento publico di e ley di presupuesto 2023, ta na nos como parlamentario pa eherce nos funcion di control, eherce nos budgetrecht, y tambe eherce e
funcion di co-legislador, door di participa activamente na e tratamento publico di presupuesto 2023, haci pregunta, busca clarificacion, cuestiona e maneho, presenta solucion y vota sea pro of contra. Tambe por entrega amienda y mocion. Ademas por vota riba amienda y mocion entrega door di otro parlamentario.
Cu Raad van Advies a duna conseho riba un concepto cu un prognostico parcial basa riba BTW na luga di BBO, no ta significa cu un parlamentario no tin suficiente informacion pa trata un ley.
Ironicamente, pa presupuesto 2022, fraccionnan di AVP y Accion21 a entrega un ‘presupuesto alternativo’ den forma di un amienda entrega pa votacion, sin haya pregunta, sin bay Caft y sin bay Raad van Advies. Na luga di representa pueblo door di eherce e trabou parlamentario, AVP, MAS y Accion21 a dicidi
di bandona sala ora di tratamento di e ley den reunion publico. Esaki no ta e manera cu pueblo ta wordo miho sirbi den su representacion den Parlamento. Cu un oposicion asina, un democracia no por funciona optimalmente. Excluyendo bo mes for di participacion y influencia como parlamentario, ta un falta di respet pa e voto di e ciudadano.
Fraccion di RAIZ a prepara pa e tratamento di presupuesto. Nos a manda pregunta den e verslag di Staten, y lo participa activamente den e tratamento publico. Asina nos ta eherce e tarea di control, eherce part di e budgetrecht, y nos funcion como co-legislador, representando e pueblo di Aruba.


text:
Tene cuenta cu e cambionan !!!!
Macuarima Aruba: Cuerpo Policial Aruba ta informa cu desde 1 juni 2020 su departamento di rijbewijs lo ta den funcionamento bek. Teniendo cuenta cu e normal nobo , nos kier a informa lo siguiente.
E candidatonan cu tabata tin fecha pa cu examen teoretico prome cu e Covid 19 lo wordo contacta prome y duna un fecha nobo pa cu esaki.
Pa loke ta trata e examen practico fecha y tambe e reglanan nobo lo wordo comunica despues.
Tene cuenta cu pa inscripcion pa cu fecha nobo pa examen rijbewijs , renobacion, echtheidsverklaring y tur otro servicio pa cu e departamento aki, lo mester haci esaki di e siguiente manera; Mester manda un e-mail na ber@kparuba.com.
Personanan cu mester sigui e curso di teoretico (rijvaardigheidscursus ora cu e rijbewijs a caduca mas cu 1 aña), mester aplica via e-mail pa asina bin paga pa e curso. Despues di e pago haci lo haya un fecha pa cu e curso.
Den e mail bo ta specifica cua ta e servicio cu bo ta desea di haci, p.e. inscripcion pa examen rijbewijs, her-examen, renobacion etc. Bo ta pone bo informacion personal completo y un number di telefoon nan unda por tuma contacto cu bo persona. Den bo respuesta cu bo persona haya bek via e e-mail lo tin poni tur e rekisitonan cu mester trece y cumpli cune.
Si tin cualkier pregunta por jama e departamento di rijbewijs libremente, di dialuna pa diabierna di mainta 08:00- 12:00 y merdia di 01:00-04:00 , na nr di telefoon 5854710. Ta atende na e oficina solamente hende cu cita haci via e-mail. Esaki ta pa evita aglomeracion y tambe pa cumpli cu e reglanan di distancia social.


text:
No tin nada miho cu combina biña cu un bon cuminda y un bon compania. Pa disfruta di compania y di biña ta bin reforsa tanto p’e experiencia como p’e personanan cu cual ta comparti, como tambe p’e eleccion di e combinacion perfecto. Diasabra, dia 3 di december, e clientenan di Que Pasa Restaurant & Winebar, lo tin e oportunidad pa disfruta di un anochi special durante e ultimo cena di ‘pairing’ di 2022.
E cena extraordinario aki lo presenta na su clientenan un menu di 5 plato (5 course dinner), cada un di nan prepara y ‘paired’ di forma unico.
E prome pairing lo ta un dushi panna cotta di bloemkool cu spuma di tomati seco, kalamata y oleifi crispy. E pairing lo realisa cu un cava Segura Viudas di Spaña. E anochi lo continua cu dos appetizer y su pairing lo ta di Alsacia Francia y Marlborough New Zealand. Siguiendo cu e tradicionnan Italiano, e di dos appetizer, un plato di ravioli, ta un bon manera pa saboria e anochi.
Ravioli, un plato di pasta yena, ta un plato humilde pero importante den e tradicion culinario Italiano. Humilde pa su ingredientenan di keshi y carni of berdura cu ta den un regino concreto y special pasobra e sa prepara cu e sernan keri p’e mesa di bankete durante temporada di Pasco of den un celebracion familiar. Un excelente manera di conoce e tradicionnan cu tin tras di e cuminda y biña di diferente parti di mundo.
Encuanto e plato principal, un filet di pech’i pato levemente huma cu spuma di wortel, risotto di kool cora, Jerusalem artichoke y chips di kale, ta paired cu Serre de Roveri Tinto Barolo Italia cu tin un bon cantidad di fruta cora, pruim, ceder, vanila, licorice y un toke di rosa.
E anochi lo caba cu un dushi lemon sponge pie cu bavarois di apelsina, gel di kalamansi y merengue di vanila. Ta pair esaki cu e excepcional luca bosio Moscato d’Asti Piedmonte Italia.
Asina ta, haci bo reservacion awe mes pa disfruta di un tremendo anochi di biña y cena.
E pairing dinner di diasabra, 3 di december lo cuminsa pa 7:00 pm. Prijs ta di 75 dollar pa persona. Ta necesario reserva. P’e menu y reservacion, bishita quepasaaruba.com of yama 5834888. Que Pasa Restaurant & Winebar ta situa den Wilhelminastraat 18, Oranjestad.


text:
AZV preparando pa bay corte riba decision di dokternan di cas di un ora menos pa dia di servicio na asegurado di AZV Mediante e comunicado aki, Organo Ehecutivo(OE) AZV ta desea di informa su aseguradonan cu OE AZV a haci su maximo esfuerso pa convence dokternan di cas pa bou di e circunstancianan dificil cu nos pais y e fondo di AZV ta pasando aden pa no aplica e medida di un ora menos di servicio pa nos aseguradonan.
Lamentablemente e ultimo carta dia 5 di april di e Asociacion di Dokternan Di Cas (HAVA) ta mustra cu dokternan di cas no tin comprension pa e situacion. Por lo tanto OE AZV ta contemplando pa aplica e clausula di boet cu tin den e acuerdo entre dokternan di cas y ta contemplando pa acerca corte riba e impase entre dokternan di cas y OE AZV.
Situacion dificil pa tur, e pandemia di coronavirus a causa un situacion sumamente dificil pa tur hende riba Aruba y tambe pa OE AZV. E pandemia a resulta den efectonan negativo grandi riba salario di e gran mayoria di e forsa laboral di Aruba, poniendo tambe cu e entradanan di e fondo di AZV a cay drasticamente resultando den un aumento di e contribucion di Pais Aruba den e fondo.
Pais Aruba den su afan pa garantisa cu e por cumpli cu su obligacionnan na entre otro e fondo di AZV a yega na un acuerdo cu Hulanda. Parti di e acuerdonan ta cu mensualmente lo mester reduci e gastonan di AZV cu un promedio di 5 miyon florin.
Basa riba e palabracion aki AZV a ricibi un instruccion pa retene 5,5% di e tarifa- y presupuestonan di e dunadonan di cuido. Aplicacion 5,5% Desde 1 di juli 2020 AZV ta aplicando e 5,5% riba e tarifa di abonnement di e dokternan di cas.
Pa februari, maart y april AZV a ricibi instruccion pa aplica 2,2%. Den lus di e retencion aki Organo Ehecutivo AZV a keda sorprendi pa e carta di dia 23 di februari 2021 di e Asociacion di Dokternan Di Cas di Aruba (HAVA) caminda nan ta menasa AZV cu si no cumpli cu nan exigencia di adaptacion di e tarifa di abonnement entrante 1 di maart 2021, dokternan di cas lo cuminsa traha 1 ora menos entrante 1 di maart 2021.
E exigencia di HAVA ta basicamente un aumento di un 15% di e tarifa. Peticion no realistico Dia 26 di februari OE AZV ta informa HAVA cu cumplimento cu nan exigencianan na e momento aki no ta realistico.
Esaki en bista di e acuerdo entre Aruba y Hulanda pa loke ta reduccion di gastonan. Dia 1 di april HAVA ta reacciona mediante su abogado y ta cuestiona e legalidad di e retencion di 5,5% y ta indica cu si no yega na un acuerdo cu e dokternan di cas, entrante 1 di april e dokternan di cas lo cuminsa duna un ora menos di servicio na e aseguradonan di AZV.
Sentencia den caso WEB NV OE AZV a warda e sentencia den e caso di trahadornan di WEB NV y e compania. Dia 22 di maart OE AZV ta reacciona mediante su abogado y ta mustra basa riba entre otro e sentencia cu e retencion ta den cuadro di ley.
Un biaha mas OE AZV ta subraya e importancia di cumplimento cu e condicionnan mara na e sosten di likides pa garantisa cu AZV por cumpli cu pagonan di e dunadonan di cuido.
Ademas a mustra cu e situacion economico di Aruba ta impone su retonan financiero riba e fondo di AZV y un aumento di tarifa pa dokternan di cas no ta posibel tanten e situacion permanece asina.
Anuncio 1 di April di HAVA Dia 1 di april OE AZV ta tuma nota di a anuncio publico di HAVA cu entrante e fecha ey dokternan di cas ta duna un ora menos di servicio na e aseguradonan di AZV.
Mediante abogado, OE AZV ta informa HAVA cu OE AZV no ta acepta e un ora menos di servicio pa su aseguradonan y ta anuncia cu lo aplica e sancionnan cu tin den e acuerdo cu e dokternan di cas y ademas no ta exclui cu lo cuminsa un kort geding.
Reaccion di HAVA Dia 5 di april e abogado di HAVA ta reacciona sin ta recapacita manteniendo e exigencia di aumento di tarifa y cuestionando e legalidad di e retencion.
Mester subraya cu OE AZV ta reconoce e contribucion grandi cu e dokternan di cas a bin ta dunando den e pandemia. OE AZV a trata na duna un compensacion extra tambe pa e esfuersonan aki te con leu e situacion financiero a permiti.
Pero tambe OE AZV mester keda responsabel den su maneho y garantisa bou e circunstancianan actual cu e fondo di AZV por keda ricibi e sosten di likides manera palabra entre Aruba y Hulanda.
Kico por sosode sin sosten di Hulanda? Sin e sosten aki por yega e momento cu e fondo no por paga. Despues di evalua e interes di nos aseguradonan, e interes di e fondo y e interes di Pais Aruba, OE AZV ta keda para ariba cu no ta acepta e un ora menos di servicio pa su aseguradonan.
Mas aun awor cu den cuadro di solidaridad cu nos isla ruman Curaçao, dokter Horacio Oduber Hospital a cuminsa duna un man, no por acepta menos ora di servicio.
Mas aleu, si considera cu e retencion di 5,5% pa dokternan di cas ta representa un promedio di 1.900 florin pa luna menos na entrada, ta dificil pa comprende cu no por ta solidario cu e comunidad pa e suma aki.
OE AZV ta keda habri semper pa dialoga y habri pa cuminsa traha pa e periodo post Covid. OE AZV lo keda informa su aseguradonan di e desaroyonan riba e tereno aki.


text:
CEDE Aruba cu su campaña di Happy to Give Back lo ‘take over’ Aruba Experience café pa recauda fondo pa e instancianan manera FPNC, Ban Uni Man Pa Cria Nos Muchanan y YMCA.
Aruba Experience su huespednan por disfruta di e mesun menu y bon servicio di semper, pero e biaha aki 100% di e benta di dia lo wordo duna na Happy to Give Back. Esaki lugar riba dialuna, 5 di october benidero for di 8’or di mainte te cu 3’or y mei di atardi.
Aruba su comunidad ta pasando den duro, cu mas di 13.000 famia registra pa pidi ayudo na varios instancia. Esaki ta e rason cu Happy to Give Back ta colabora y bin cu diferente inciativa creativo pa por sigui recuada fondo y yuda famianan den dificultad.
Happy to Give Back a lansa na luna di april y a logra di recauda AWG. 714.000 te luna diaugustus y durante e radio-y telethon a logra recauda mas AWG. 256.000. Esey ta nifica cu Happy To Give Back a recauda un suma di mas cu AWG. 970.000. 100% di e fondo recauda ta ta destina pa sigui sostene 3 instancia local cu ta yuda personan den dificultad cu cuminda y otro producto essencial. Esaki nan ta, FPNC (banco di cuminda nacional), Ban Uni Man Pa Cria Nos Muchanan (programa di desayuno pa muchanan na scol) y YMCA (programa di meals-on-wheels).
Happy to Give Back y Aruba Experience Café ta invita pueblo henter pa bin disfruta di un koffie pa un bon causa. Pa reservacion por tuma contacto via whatsapp: +297 699 8878


text:
NNa 1634 hulandesnan a konkistá Kòrsou for di Spañónan. Tabata trata di hulandes, empleadonan di “West Indische Compagnie” (W.I.C.). Mayoria tabata protestant. Tabata trata di empleadonan haltu di atministrashon, famia di sòldá di rango haltu i komersiante riku. E grupo di protestant ménos riku tabata konsistí di hende blanku ku poko entrada, doño di tienda, nabegante i sòldá. Diferente Hulandes ku un fishi manera trahadó di bari, trahadó di garoshi, sneiru, sapaté, mètslá, karpinté i mener di skol.
Nan a establesé pa gran parti den plantashinan rònt Kòrsou. Banda di plantashi nan a biba tambe den Otrobanda.
Banda di e grupo di trahadónan Hulandes a yega tambe un grupo di emigrantenan fo’i Fransia. Ta trata di un grupo asina yamá: Hugenotnan ku mester a hui pa motibunan religioso. Na Kòrsou bo ta rekonosé desendientenan di hugenotnan na e siguiente famnan: Beaujon, Boyé, Beaumont, Debrot, Pourier, Nouël, Rigaud etc.
E Hulandes Oropeo a bini despues komo employé di Shell, pero despues nan a bai ehersé funshon den Gobièrnu òf profeshonnan liber, manera polis, dosente i religiosonan.


text:
ORANJESTAD – Aruba Airport Authority N.V. (AAA) a cuminsa 2015 di un forma positivo considerando e cantidad di pasahero y movecionnan di trafico aereo cu a wordo procesa den e prome fin di siman di 2015, conosi como “Super Weekend”. E prome fin di siman despues di Anja Nobo historicamente ta e temporada mas ocupa pa trafico di pasahero na Aeropuerto Internacional Reina Beatrix mirando e cantidad di pasahero cu ta yega y sali for di Aruba despues di e temporada di fin di anja.
Naturalmente, un fin di siman asina druk a rekeri bon planificacion y coordinacion entre tur stakeholder, departamento y empleado na aeropuerto. E esfuersonan haci prome cu e fin di siman aki en particular a duna resultadonan hopi positivo, mirando e hecho cu aunke tabata un fin di siman hopi druk unda cu a atende en total 25.700 pasahero y 414 movecion di trafico aereo (tanto avionnan priva y comercial) den e periodo di 2 dia, e operacionnan a mantene e nivelnan mas halto di seguridad, hunto cu procesamento di pasahero eficiente y efectivo, resultando den un experiencia positivo pa e miles di personanan biahando door di nos aeropuerto.
E resultadonan aki ta tuma un cantidad tremendo di coordinacion, planificacion y compromiso di parti di un cantidad di partner di aeropuerto, y e resultado di e fin di siman tras di lomba no lo por tabata posibel sin e esfuersonan di US Customs and Border Protection, Imigracion Local (IASA), Departamento di Border Police na aeropuerto, e unidad di K-9 di polis, Douane di Aruba, Air Navigation Services Aruba N.V. (ANSA), Aruba Tourism Authority (ATA), e aerolineanan, e ground handlernan, Departmento di Transporte Publico (DTP), e taxistanan, operadornan di concession y F&B, ASAP Services, Total Services, Valero, Universal Aviation FBO, Flexo, Aruba Security and Crime Prevention, Dienst Openbare Werken (DOW) y e ekipo di AAA entre otro.
CEO di AAA Sr. James Fazio a comenta riba e Super Weekend bisando: “Tur esaki ta danki na trabou haci den ekipo, focus y liderazgo! E ta importante pa compronde con tur parti di e operacionnan di aeropuerto ta interconecta, y cu ora tur hende ta enfoca y comprometi na nan rolnan respectivo, e resultadonan ta obvio. Door di traha hunto nos a mustra cu nos por logra hopi cos cu al final a beneficia e operacion completo na aeropuerto y e pasaheronan cu ta biaha door di nos aeropuerto. Aunke cu na dado momento nos tabatin 39 avion priva y 17 avion comercial staciona riba nos apron, nos a logra procesa cada un den un forma safe y liher. Ni e mal tempo na e parti noreste di Merca cu a causa algun retrazo acompanja pa congestion den e espacio aereo por a para e trabou eherci den ekipo. E tabata impresionante pa mira cada empleado bai e extra miya pa sigura e servicio adecua na nos pasaheronan y mi kier gradici cada un persona cu a haci un diferencia durante e Super Weekend! E ta impresionante kico por wordo logra cu e focus y compromiso corecto. Bon trabou tur hende!”


text:
James Finies
Nos Ke Boneiru Bek
(English translation below)
Dialuna 10 di november 1834, 180 anja pasa katibu Martis di Katalina Janga, den plantage di gobiernu pariba na Rinkon, a disidi ku ta basta i no ta sigui asepta e trato inhumano i preshon di e bombanan ku sla di zwip pa forsa nan traha mas duru i ta rebeldía. Martis ta lanta su chapi kontra e bomba pa defende su mes i deklara ku e no lo asepta mas sla, i mester di espasio, si no e lo okashona un aksidente i no ta importe pa muri pasobra no ta bale la pena biba aki.
E bomabanan, ku ta di mesun rasa i desidiensa afrikano i ta katibu pero ta hanja sierto previligionan pa fungi komo hefe, i ta wordu konsidera traidor, a hanja ordu pa mara Martis i hibe forti. Pero un grupo di katibunan balente a sali na defensa di Martis ta uni na e lucha. Nan tambe ta di akuerdo i disidido meskos ku Martis, ku no ta nada malu nan a hasi, ta nan derecho nan ta buska, i no lo asepta i no lo sigui nan ordu.
E grupo balente aki di nos antepasadonan a mustra ku e Boneriano ku semper a wordu kalifika komo hendenan sumiso i humilde tambe tin su limite i un dia e lo no asepta mas inhustisia i lo para pa su derechonan i eksigi libertat.
1 juli 1863 Hulanda a aboli esklabitud, kasi un siglo después di tur otro nashonan Oropeo, i a kuminsa nos proseso di emansipashon. Na 1948 Hulanda, después di a wordu libera for di e okupashon Nazi pa e aliadonan, bao di preshon di e aliadonan a firma den Nashonan Uni akuerdonan di dekolonisashon i autodeterminashon pa nos bira donjo di isla di Boneiru i goberna nos mes i pa nos kuminsa ku kreashon di nos mes nashon, manteniendo nos mes idioma, norma i balornan, kustumbernan, kultura i identidat. Na 1954 nos ta hanja autonomía huntu otro islanan di Antias. Na 10-10-10 despues di enganjo i manipulashon di e pueblo Boneriano, ta destrui i disolve Antias, dividi e pueblonan Antiano, i ta entrega e isla di Boneiru ilegalmente bek na e kolonisado Hulanda. Hulanda ta goberna i domina nos for di Den Haag, manera tabata e kaso prome ku 1954, i nos ta perde nos autonomía i ta stop nos proseso di emansipashon komo pueblo Boneriano.
Dialuna 10 november 2014, 180 anja después, e spiritu di lucha di Martis di Katalina Janga ta bibu i un grupo di residentenan Boneriano determina i konsiente di nan derechonan ta lanta atrobe i bai kana e kaminda o ruta di emansipashon, pa libertat, igualdat i fraternidat, aki di nobo bek pa demonstra i protesta i eksigi nos derecho i isla Boneiru bek pa sigui dilanti, desaroya, pero manteniendo nos autonomía i derechonan hereda i atkeri.
Un dia largu e grupo aki na honor di nos herue Martis di Katalina Janga lo lastima i sakrifika nan mes pa derechonan di e pueblo Boneriano i lo marcha, sali diadomingo 9 november for di kasnan di katibu na salinja i pasa den tur bario di Boneiru i bin termina, dialuna 10 november na “De Rhee” Playa i eksigi e derecho inalienabel i esklusivo di e pueblo Boneriano di por papia i skohe su mes futuro i destino.
*****
“The spirit of Martis di Katalina Janga is alive”
Monday, November 10th 1834, 180 years ago slave Martis di Katalina Janga, in the east plantation of the government in Rinkon, decided that is enough and will no more accept more inhuman treatment and pressure from the slavemaster thru whiplash forcing them to work harder, stood up and rebel. Martis raise his hoe. against the slavemaster to defend himself and declared that he will no loner accept more whiplash, and need more space, otherwise he will create a accident and he donot care to die because it is not worth living here.
The slavemasters, that are of the same race, African roots and are slaves themselves but receives certain privileges to function as supervisor, and are considered traitors, has received the order to chain Martis and take him to the fort. But a group of brave slaves has come forward in defense of Martis and unite themselves to the rebellion. They also are agreeing and are decisive as Martis, that they did nothing wrong, their rights they are seeking, and will not accept and will not follow their orders.
This group of our brave ancestors has shown that the Bonerian that always has been known as submissive and humble also has its limit and one day he will no accept more injustice and will stand for his rights and demand freedom.
July 1, 1863 Holland abolished slavery, almost one century after all other European nations, and we started our emancipation process. In 1948 Holland, after being liberated from the Nazi’s by the Allied forces, under pressure of the Allies has signed in the United Nations the decolonization and self-determination agreements, and the island of Bonaire become ours to govern ourselves and start building our own nation, maintaining our own language,norms and values, traditions,culture and identity.
In 1954 we got autonomy together with the other Antillean islands. On October 10, 2010 through deceit and manipulation of the Bonerian peoples, our country Netherlands Antilles is destroyed and disloved, dividing the Antilean peoples, and our island Bonaire is surrendered illegally back to our colonizer Holland. Holland is governing and ruling us from The Hague, as it was before 1954, and we have lost our autonomy and our emancipation process as the Bonerian peoples stopped.
Monday, November 10th, 2014, 180 years later, the spirit of fight of Martis di Katalina Janga is alive and a group of Bonerian people determined and conscious of their rights will rise again and will walk again the emancipation journey, for freedom, equality and brotherhood, and will demonstrate and protest and demand our rights and our island Bonaire back, to move forward, develop, but maintaining our autonomy and our inherited and acquired rights.
One day long this group in honour of our hero Martis di Katalina Janga will sacrifice themselves for the rights of the Bonerian peoples and march, starting on Sunday November 9th from the slavehuts by the saltsponds, passing through the neighbourhoods of Bonaire and finish Monday November 10th, at center of the city, Playa, and demand the inalienable and exclusive rights of the Bonerian peoples to speak and choose their own future and destiny.


text:
Florin Arubiano
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Florin Arubiano ta e nomber ofisial di e moneda di e isla di Aruba. E denominashon bankario ofisial di florin di Aruba ta AWG. Den praktika ta usa e símbolo Af. E florin arubiano a wòrdu introdusí dia promé di yanüari 1986, na momentu ku Aruba a sali foi e konstelashon di Antias Hulandes. E florin arubiano ta remplasa e florin antiano.
Historia[editá | editá fuente]
Florin ta derivá for di e pueblo di Florenza (òf Firenze) na Italia i ta referí frekuente na e (fiorino d'oro) moneda di oro kreá na 1252.
E forma di moneda aki a wòrdu derivá pa otro pais nan i e palabra florin a wòrdu uzá, por èhempel, pa e Florin Hulandes (abreviá pa Fl), pero tambe pa e prome moneda saká na 1344 pa Edward III di Inglatera- e tempu ei ku balor di seis shilling, komponé di mas o menos ~7 gram di oro ku un 'purity' di 23 karat - i mas resien relatá na e moneda di plata britaniko pre-decimal (despues yamá nickel silver) tambe konosi komo e dos shilling. Investigashon nan resien a indika ku e florin na un dado momentu den historia tabata e moneda dominante den Oropa te na momentu ku lei nan ku a wòrdu pasá a kita su status komo e kontinente su de fakto moneda di reserva.
Link eksterno[editá | editá fuente]
- Heiko Otto, Aruban florin (rekuperá 6 yuni 2016)


text:
Cu e yegada di Fin di Aña ta e momento unda mayoria di hende ta cuminsa inspira riba e decoracion di Pasco pa duna un toke di alegria na nan hogar. Esaki ta e fecha preferi di hopi di nos siguidonan y p’esey nos a trece e informacion necesario den Focus Digital Magazine con pa luci un decoracion chic.
Asina ta prepara bo mes pa e tononan tradicional hunto cu algun tendencia nobo extra pa embeyese e fecha hopi special aki. Entre e tendencianan cu ta sobresali pa decora e Pasco aki, nos ta haya e ‘Low cost’ of loke bo mes por traha. E tononan metalico manera oro, rose gold y plata, blanco mescos cu cora y blauw celestial ta inspira e aña aki pa pone e temporada di Pasco briya hopi bunita.
Cua ta e color pa Pasco 2022?
Mas cu un color… Colornan: E aña aki Pasco ta yena di encanto, awendia nos ta decora nos hogar pa sinti nos mes bibo! Nos ta bet pa un decoracion cu ta inclina pa un Pasco yen di briyo y e tononan vibrante, pa duna homenahe na speransa y e tradicionnan special di e fechanan aki.
E tendencianan pa Pasco 2022 ta bin riba un palette amplio pa asina crea e espacionan di mas cozy y pa haci e encuentronan familiar mas agradabel. Den Focus Digital Magazine di e luna aki por haya tur detaye con pa eligi entre estilo di e decoracionnan completamente distinto combinando textura, color, briyo y elegancia
Autor: Emma Boj – Espacio Creativo


text:
DNM a ricibi copia di e di 5 edicion ‘Student Research Change Collected Papers 2019’ for di cual nos lo duna un relato di e topiconan cu comunidad di Aruba ta preocupa cune. Esaki ta un coleccion di estudionan academico cu refelexionnan personal skirbi pa studiantenan di Universidad di Aruba (UA) y University College Utrecht (UCU).
Publicacionnan manera esun aki a conduci na otro publicacionnan internacional cu a logra haya premiacion p’e tesis den pasado. DNM a tuma e initiativa pa duna un resumen di e estudio skirbi pa Mire Stevens, cu ta titula: Off-road driving and the ecosystem: An anlysis of the impacts on landscape functionality. DNM simultaneamente ta trahando riba un conseho relaciona cu e situacion actual cu ta trata e coremento di vehiculonan tipo off-road y nan impacto. Siguramente e tesis ta duna un aporte pa un conseho bon funda.
Den e estudio e autor ta referi na otro autornan cu a yega di skirbi riba e tema di Aruba su ecosistema, clima, erosion, flora y fauna, economia turistico y regulacionnan djis pa menciona algun. Ta considera coremento off-road como un di e stressnan antropogeno (causa door di actividad humano) ekivalente na rosamento y comemento excesivo di yerba door di cabrito. Off-road drivng a crece den popularidad como e actividad recreacional preferi pa turistanan asina poniendo presion ariba nos ecosistema. Aruba ta ricibi 1.6 miyon di turista, segun cifranan di CBS, pa aña y door di e presion aki, yama footprint, tin un necesidad di urgencia pa determina e efectonan cu off-road driving tin riba nos vegetacion entre otro. Mas importante ta con por yega na un maneho cu ta limita e efectonan permanente cu e vehiculonan aki por tin. Yegando asina na un maneho mas sostenibel posibel. E estudio ta busca pa haya sa e impacto cu off-road driving tin riba e funcionalidad di e ecosistema na Aruba.
Historia ta mustra cu e ecosistema seco cu tin na Aruba a pasa door di hopi cambio e.o. perdida di vegetacion, erosion di suela y perdida di productividad. E degeneracion di ecosistema ta consecuencia di actividadnan humano y cambio di clima. Tur dos ta factor antropogeno. Mientras cambio di clima ta un factor clasifca como global tin otro efectonan local. E maneho di e factornan di stress riba e ecosistema ta compleho y door di maneha e stressnan local directamente nos por experiencia un efecto mas positivo.
E impacto di core riba caminda di tera ta conoci pa 85 aña caba. Off-road vehicles ta causa un serie di influencia na tera manera: erosion acelera, haciendo e tereno/santo mas compact, biento fuerte cu ta supla y ta afecta directamente of indirectamente e vegetacion y calidad di suela. Off-road vehicle (ORV) ta causa polucion di aire y polucion di stof door di e.o. escape di gas, zeta etc. cu ta impacta calidad di suelo y vegetacion. Tampoco por descarta e efectonan riba salud di hende.
Loke nos ta experiencia, ta e lantamento di stof den aire door di e ORV , yama ‘detachment’ di e suelo. E vehiculo ta lanta e stof y mand’e laira. Stabilidad di e suelo y e velocidad di e vehiculonan cu e ‘grips’ di tairagrandi, ta un di e factornan cu ta causa cu un gran cantidad di tera ta bira los y bay den aire. E tera fini aki ta facil p’e biento fuerte hib’e te cu algun kilometer leu. Esaki ta e stof cu biento ta supla cu ta mas visibel pa hende. E biento ta deposita e cantidad mas grandi di e stof den cercania di unda e ta bini. E stof mes ta afecta tanto salud di hende como e vegetacion.
Un otro fenomeno ta ‘Surface-creep’. Esaki ta e movecion di e particulanan mas pisa, pues piedranan. E piedranan ta mucho pisa pa biento hiba nan pues e movecion di e taira ta benta e piedra un distancia for di unda e tawata originalmente loke ta forma acumulacion riba suela.
Aglomeracion di piedra ta sosode mas tanto unda e tera a bira los. Un cos si ta cla cu e ORV driving su popularidad ta sigui crece y e ta mas bisto den high season, esta di november pa mei. Basa riba comunicacion entre DNM cu NGO’s incluyendo StimAruba, Aruba Birdlife Conservation, como tambe potretnan riba social media y reaccion via riba facebook tocante e impacto di ORV-driving, por conclui cu comunidad ta preocupa y rabia.
Mayoria di off-road driving ta sosode na costa Noord di Aruba. Esun mas popular ta di California Lighthouse pa Daimari y otro ta di Vaderpiet pa Sero Colorado. Pero no por laga afor cu den Parke Nacional Arikok tambe esaki ta tuma lugar. Coremento no ta tuma lugar riba caminda di tera so. E manehador ta scoge tambe pa core riba areanan cu tin vegetacion of zonanan natural manera santo blanco. E ta opta tambe pa core banda di camindanan asfalta o sea unda cu tin tera.
Na 2017 dr. Vogel a haci un estudio riba e impacto di e vehiculonan aki y a resulta cu nan ta causa polucion di aire, door cu e stof cu nan ta lanta ta haci cu e acumulacion y deposito di stof den e areanan natural ta hopi mas cu normal. Un otro estudio haci pa dr. Oosterhuis na 2016 den Parke Nacional tambe a conclui cu stof excesivo den aire tin efecto negativo.
Den e entrevista cu e autor Stevens a tene cu e stakeholdernan a bin conclui cu e caminda cu tawata e entrada pa Parke Nacional Arikok na Shete, tawata esun mas uza door di e popularidad di Conchi pa bay landa. Pues, a dicidi cu esaki tawata e area ideal pa conduci e experimento pa midi e impacto di trafico riba e vegetacion. Mientras tanto a cera e entrada pa vehiculo di motor.
Nan a haci e observacion durante e oranan cu e entrada tawata habri. Entre 9’or di mainta pa 3:30’or di atardi a para conta e vehiculonan cu a haci uzo di e entrada. Nan a conta un total entre 200 pa 350 vehiculo di tour operators y 80 vehiculo individual.
Ademas di esey a tuma nota cu 3 biaha pa siman, prome cu porta habri, ta drenta entre 30 pa 70 vehiculo ORV; banda di 4’or atardi, ora cu entrada a cera, a bini 50 pa 85 ORV riba tour. Despues di 5’or atardi ta drenta 20 vehiculo, un adicional 60-90 ORV riba tour y riba 20 vehiculo individual.
En corto, si conta e averahe diario cu ta core ruta Shete pa Conchi ta 510 pa 715 vehiculo tipo ORV, cu ta haci un roundtrip resultando den 1020 pa 1420 trip riba e ruta ey cu ta causa cu stof ta bay den aire afectando e vegetacion y e paisahe.
Tambe mester remarca cu e observacion tawata cu hopi ta core surpasando e maximum speed cu ta 20 km pa ora den parke Arikok. Tambe a tuma nota cu tawata tin individuonan bou di 18 aña di edad coriendo e vehiculonan tipo ORV y hopi manehador no tawata mustra mucho confiansa den nan habilidad pa maneha e vehiculo. Ademas a tuma nota cu varios manehador no tawata core riba e caminda di tera cu ta destina como e caminda di core.
DNM mester logra haci mas analisis di e data pa por duna conclusionnan mas concreto riba e impacto. Pero ta mas cu obvio cu e potretnan cu nos a haya cu colaboracion di fotografo Michiel Overstegen no ta gaña y nan ta refleha cu tin efectonan negativo pa nos naturalesa. Tin polucion di stof ta tuma lugar den e areanan hopi uza pa e vehiculonan ORV. Consecuentemente, areanan destina como habitat di flora y fauna di Aruba a sufri daño. DNM ta formulando un conseho relaciona cu e area aki cu lo manda pa e ministerio concerni.Pronto DNM lo duna mas informacion di un maneho responsabel.


text:
Tension na Colombia despues di cu president Ivan Duque a retira e propesta di reforma tributaria. Den seis dia di protesta, 24 persona a fayece y centenares a resulta herida. E manifestacion a bira un demonstracion popular di rabia.
Miles di persona ta saliendo pa protesta contra e brutalidad di polis y costo economico di pandemia pa desigualdad di Colombia. Hopi observador internacional ta mirando e ciclo di protesta pa asina busca señal di efecto regional mas profundo.
Duque tabata e prome president di region pa lansa un reforma tributario pa yuda economia di nan pais, devasta pa pandemia. Pero oposicion di sindicato, trahado y movimiento social di Colombia ta pone advertencia pa cualkier otro president cu kier sigui un ruta similar.
Union Europeo manera Merca tin plan di inversion pa reconstrui nan economia, pero pais manera Colombia cu ta depende di exportacion ta wak nan mes den un debe externo na aumento, y no tin capacidad pa emprende un plan di expansion similar.
Prome cu a retira su plan di reforma tributario, Duque a enfatisa cu ta vital importancia pa e estado aumenta nan ingreso fiscal. “Reforma no ta un capricho, ta un necesidad pa programa social sigui funciona.”
Pero criticonan ta argumenta cu aumento di impuesto, manera un aumento di IVA lo afecta e clase medio y lo aumenta e desigualdad mas ainda. Nan preocupacion pa un economia di frustracion a aumenta na medida cu caso y morto lo hiba autoridad pa impone confinamiento nobo.
Mas di 3.6 miyon di ciudadano a bolbe cay den pobresa durante pandemia. Un number halto di famia no por come tres bes pa dia. Aumento di impuesto retira lo trece buraco den finanza estatal y gobierno di Duque mester busca alternativa pa purba aproba reforma y repara e desigualdad.
Protesta na Colombia tambe a provoca miedo y indignacion pa e trato di forsa di orden y preocupacion di derecho humano y observador stranhero. UN di derecho humano ta bisa cu e number di morto por ta mas halto y a pidi president pa bisa polis stop usa e forsa den forma excesivo.
Gobierno colombiano a defende e accion di polis y ta culpa e grupo di violencia y crimen organisa. Alcaldesa di Bogota, Claudia Lopez, a yora bisando hende pa bandona violencia. “Mi ta roga Bogota y Colombia pa stop. A pasa 8 dia, pa milager nos no tin morto na Bogota ainda”, Lopez a bisa.


text:
Na e Enkuentro Hoben di e fin di siman tras di lomba nos a logra disfruta di un dia manera nunka antes 🙌🥳🙌 Pasombra nos a ripara kon si ta posibel pa un bida ku a kuminsa malu, tristu i doloroso, por termina bon, ku paz, legria i salbashon, ora nos entrega nos bida den e manan di Señor Hesus nos ta risibi mas ku un emoshon pasagero, nos ta Risibi un Regalo Eterno ✌😇
I no ta importa bo pasado, wak kon un kriminal a logra haña un dia manera nunka antes:
I el a bisa: ‘Jesus, kòrda di mi ora Bo yega den Bo reino!’ I Jesus a bis’é: ‘Di bèrdat Mi ta bisabo, awe lo bo ta serka Mi den Paraiso.’
Lukas 23:42-43
Aserka e fin di siman aki!
Enkuentro hóben FHU – Un Dia Manera Nunka Antes
Na e Enkuentro Hoben di e fin di siman tras di lomba nos a logra disfruta di un dia manera nunka antes 🙌🥳🙌 Pasombra nos a ripara kon si ta posibel pa un bida ku a kuminsa malu, tristu i doloroso, por termina bon, ku paz, legria i salbashon, ora nos entrega nos bida den e manan di Señor Hesus nos ta risibi mas ku un emoshon pasagero, nos ta Risibi un Regalo Eterno ✌😇


text:
ORANJESTAD – E promé ministernan di Aruba, Kòrsou i Sint Maarten ta forma un aliansa mas fuerte den e negosiashonnan ku Hulanda, nan ta bisa despues di deliberashon huntu na Aruba. E promé minister di Kòrsou Gilmar Pisas ta enfatisá sí ku ‘nos no ke krea e impreshon ku nos komo tres pais lo bai bringa Hulanda òf algu asina’.
Hulanda ta fia e tres paisnan sentenáres di miónes pasobra ku e krísis di corona e islanan a haña sla hopi duru. Pero e ora ei Aruba, Kòrsou i Sint Maarten mester kambia basta asuntu, ku tin desena di aña ku nan no ta bayendo bon na e isla.
Manera e bahamentu di gastu di un aparato di gobièrnu muchu muchu karu, limitá e salarionan kumbre serka kompanianan di gobièrnu (esakinan ta ekstremamente haltu) i introdusí medida drástiko pa siudadano manera un edat di penshun mas haltu i un propio kontribushon na kuido.
Promé minister Silvera Jacobs tokante e relashon ku Hulanda (na hulandes)
Hopi tempu e islanan tabata negoshá kada isla individualmente ku Hulanda sin tene otro bon na altura. “Tabata un wega di skonde”, promé minister Silvera Jacobs di Sint Maarten ta konfirmá. Tabata nifiká ku esun bia Hulanda no tabata fia Sint Maarten sèn pasobra nan no por a yega na un akuerdo, miéntras ku e dos otro paisnan si tabata haña. Aktualmente ta Aruba ku no a haña nada ainda e kuartal aki.
E paisnan awor huntu ta pidi mas klaridat di Hulanda, sigur si aworó Coho (Caribisch Orgaan voor Hervorming en Ontwikkeling, Órgano Karibense pa Reformashon i Desaroyo) ta bai supervisá e progresonan, tokante kon ta bai parti e sèn. Nan ke klaridat tambe tokante e suma. “Cft (College financieel toezicht, Kolegio di supervishon finansiero) ta menta 1.4 miar euro, pero nos no sa ainda kuantu berdaderamente ta disponibel i kua pais ta haña kuantu”, Pisas ta bisa.
I tokante e diferente kondishonnan ku Hulanda ta pone pa e paisnan, e promé minister Arubano Evelyn Wever-Croes ta bisa: “Ta te na 2023 Kòrsou i Sint Maarten mester tin un balansa den e presupuesto, Aruba na 2022 kaba.”
Promé ministernan di Aruba i Kòrsou riba sostenè otro
Awor e tres paisnan a palabrá ku nan lo deliberá virtualmente tur luna i kada kuartal personalmente, pa asina mehorá e komunikashon i kolaborashon. Nan ta enfatisá ku e palabrashonnan aki no tin di hasi solamente ku Hulanda.
Asina nan lo anda mas ku otro pa haña entrada serka organisashonnan internashonal pa yudansa. Banda di esaki e paisnan huntu ke hasi invershon pa reforsá otro su ekonomia. Detayenan di esaki lo bini ainda, e promé ministernan ta primintí, ora ku kaba di elaborá e plannan.


text:
Den e enkuesta independiente ‘Best of the Best' di korant Amigoe Express, den kua pueblo di Kòrsou libremente por a skohe ‘e mihónan’ di diferente, negoshi, empresa, restorant i muchu mas, UTS a ser skohé di forma indiskutibel ku gran mayoria di voto, komo e mihó proveedor di Telekomunikashon di Kòrsou pa di 5 aña konsekutivo. Un logro ku ta yena staf i personal kompleto di nos kompania UTS ku gran orguyo i gradisimentu. Ku humildat nos ta yama ABO ku a kere den nos DANKI pa bo sosten.
Kada kliente, kada siudadano a husga pa su mes i pueblo di Kòrsou a papia un palabra kla. Nos ta keda number 1, basá riba bo eskoho, bo eksperiensha i bo apresio. Nos kompania, nos empleadonan, no opstante ki sirkunstansia, lo keda sirbi nos klientenan ku plaser, dedikashon i amor. E logro aki, ta un empuhe pa nos kada unu sigui mehorá i duna e mihó di nos mes pa nos sigui desaroyá; un impulso pa sigui pa dilanti sirbiendo komunidat.
Un PABIEN tambe ta bai pa nos koleganan di TeleCuraçao Nicole Maduro i Tito Doran, kendenan respektivamente a ser skohé komo nr. 1 i nr. 2 den e kategoria 'Best TV Host'. Nos ta sumamente orguyoso di nan. Sigui ku e bon trabou, sigui bria!
Nos ta kla pa selebrá e logro aki huntu ku ABO ku ta kere den UTS. P’esei, pa selebrá e echo ku pa di 5 aña konsekutivo nos a keda skohé komo É nr. 1, nos ta ofresé 5 dia largu diferente specials, pues prepará! Nos ta kuminsá e selebrashon aki dunando ABO ku a skohe NOS komo number 1, e oportunidat pa ABO skohe BO number 1 un biaha mas, pero e biaha aki relashoná ku nos gran Marcha di Karnaval. UTS ta pone ANG 10.000disponibel p’e grupo ku haña mas tantu voto, skohé dor di pueblo di Kòrsou, esta ABO, komo e grupo di aña, patrosiná pa UTS. Abo ku vota tambe tin chèns di gana premio! Nos lo rifa un premio di ANG 2500 bou di tur persona ku a vota! Den e siman benidero nos lo anunsiá kon pa partisipá ku bo voto i tambe mas oferta i kampaña p'e temporada di karnaval.
Mas aleu, UTS ta konsiente di su ròl den nos komunidat i ta sinti e responsabilidat pa aportá den edifikashon di nos komunidat. P’esei, durante e siman benidero, nos ta ranka sali ku e kampaña 'NO MAS BULLYING' den kua nos ta pidi pueblo di Kòrsou pa yuda nos karga i bringa kontra di tur lokual por ser konsiderá komo ‘Bullying’. Awor mas ku nunka nos pais mester di union, komprenshon, rèspèt i solamente demostrashon di apresio i balor pa ku otro. UTS ta bisa BASTA na tur lokual ta destruí, krea desunion i kibra. Pues lanta para huntu ku UTS i abo tambe mustra ku ya #NoMas! Keda pendiente pa mas di e kampaña di informashon i konsientisashon aki.
© 2017 UTS N.V. All rights reserved.


text:
Nos ta Protehá e Íkononan di Nos Planeta
Kiko ta pasando?
Den nos nos mundu, 28% di espesienan di mata i animal ta ser menasá. Ladronisia di animalnan protehá, negoshi ilegal di animal, pèrdida di e habitat i konfliktonan entre e ser humano i e animal ta nifiká ku kada biaha tin mas animalnan den estado krítiko ta ser poné riba e Lista Kòrá tokante Animalnan na Peliger di International Union for Conservation of Nature. WWF ta enfoká riba un kantidat di espesie di animalnan ku tin riba e lista aki. Dor di duna protekshon na e animalnan aki i nan habitat, tur otro animal ku ta biba den e mesun área lo haña benefisio di esaki.


text:
WILLEMSTAD – Ministerio di Asuntunan Ekonómiko di Kòrsou ta laga hasi un investigashon independiente riba kalidat di gasolin i disel na Kòrsou. E kompania Aleman SGS INSPIRE ta bai ehekutá e investigashon. Segun e minister e kompania aki tin hopi eksperensia i konosementu di e merkado di petroli i e kapasidat pa ehekutá e investigashon. Dia 22 di novèmber SGS INSPIRE a kuminsá ku entrevistanan na Kòrsou i lo terminá e fase aki di e ... Lesa mas
Kòrsou
KLM Royal Dutch Airlines ta alargá su donashon di título na Máratòn di Kòrsou ku tres aña
WILLEMSTAD – KLM ta alargá su donashon di título na e Máratòn di Kòrsou di KLM ku tres aña mas te ku 2025. A anunsiá esaki ayera na final di e di nuebe edishon di e máratòn. Djasabra 26 di novèmber a kore e sinku kilometer i ayera e mitar, e hinté máratòn i ... Lesa mas
Hòmber ta fayesé despues di desgrasia ku propio outo
WILLEMSTAD – E hòmber, ku su propio outo a alkans’é djabièrnè, a muri a konsekuensia di e leshonnan ku el a risibí. Ta trata di e Yu di Kòrsou Humphrey Privania di 70 aña, nasé 21 di sèptèmber 1952. Djabièrnè mèrdia e hòmber a yega kas i a baha for di su ... Lesa mas
Sindikato di Enseñansa Doen: hopi dosente agotá na Kòrsou
WILLEMSTAD – Di akuerdo ku e sindikato di enseñansa Doen, den enseñansa na Kòrsou tin un problema grandi ku dosentenan agotá ku tin sea un ‘burnout’ òf kehonan di esaki. Un investigashon bou di 200 dosente ta indiká ku 85 porshento ta sintá ku kehonan ... Lesa mas
Kòrsou ke yuda Sürnam ku eksplotashon di petroli i gas den futuro
WILLEMSTAD – Promé Minister Gilbert Pisas di Kòrsou a saka un man pa yuda Sürnam den e proseso di eksplotashon di petroli i gas den futuro. E refineria di Kòrsou ta adekuá pa esaki i tin e kapasidat tambe. Siman pasá Señor Pisas tabatin un enkuentro ... Lesa mas
Delegashon Konseho Insular Saba a papia ku gerensia di Banko Maduro tokante problemanan bankario
THE BOTTOM/WILLEMSTAD- Den komienso di siman un delegashon di e Konseho Insular di Saba tabata tin un enkuentro ku gerensia di Banko Maduro na Kòrsou. Meta prinsipal di e reunion tabata pa pidi atenshon pa e situashon bankario na e isla. Despues ku ... Lesa mas
Ministernan Hulandes ta bini e islanan pa pidi despensa pa e pasado di sklabitut
WILLEMSTAD – Dia 19 di dezèmber ocho miembro di e gabinete lo pidi despensa pa e pasado di sklabitut. Na Sürnam minister Franc Weerwind di Protekshon di Derecho lo hasi esaki i Promé Minister Marc Rutte na Hulanda. Na komienso di e luna aki ya a sali na kla ... Lesa mas
Wardakosta ta detene boto ku trinta persona indokumenta na bordo
WILLEMSTAD - Ayera nochi Wardakosta a detektá un boto sospechoso ku tabata nabegá den direkshon di Kòrsou. E boto, un tipo di boto yamá yola tabata nabegando di parti sùit den direkshon di Kòrsou. E Sentro di Operashon Marítimo di Wardakosta mes ora ... Lesa mas
CMC tin un défisit di 42.5 mion na 2020
WILLEMSTAD - Curaçao Medical Center, CMC, tabatin un défisit di 42,5 mion florin na 2020. Riba esei ta bini tambe e défisit di mas ku 52 mion florin pa motibu di mudansa di Sehos pa e hòspital nobo, di manera ku e défisit total pa 2020 a bira 95 mion ... Lesa mas
Polis ta buska Tishandra ‘Chilli’ Martina di 13 aña
WILLEMSTAD – Polis ta en buska di Tishandra Virginia Martina. Djamars pa mitar di kuater e mucha muhé a bandoná kas di su mayornan na Groot St. Jorisweg i no a regresá. Tishandra su nòmber di kariño ta ‘Chilli’. Na momentu ku el a sali kas Thishandra ... Lesa mas
Hungadónan di dam di Sürnam ta gana plata i bròns na Kòrsou
WILLEMSTAD - Arief Salarbaks i Sharvan Debipersad a optené plata i bròns durante e Curaçao Open Challenge ku a tuma lugá siman pasá. E Gran Maestro Brasilero Allan Silva a bira kampion invikto. Bintikuater hungadó di dam di den region i Sürnam a ... Lesa mas
Pa di dos biaha robo na VSBO Sint Jozef na Otrobana
WILLEMSTAD – Pa di dos biaha den un luna VSBO Sint Jozef na Otrobanda a bira víktima di kiebro i robo. Banda di èrkonan ku a disparsé a kibra un kantidat grandi di bentana. Si na e promé robo kaba a hòrta e èrkonan, ayera nochi a bai ku sobrá. Por mira ... Lesa mas
35 mion florin pa reparashon i renobashon di plantanan di tratamentu di awa
WILLEMSTAD – Minister di Asuntunan General a informá ku Kòrsou ta haña kasi 35 mion florin, un djesnuebe mion euro, pa invertí den plantanan di tratamentu di awa nobo i reparashon di plantanan eksistente. A instalá tres planta di tratamentu di awa na ... Lesa mas
Den futuro Sargassum ta bira kombustibel biológiko na Kòrsou
WILLEMSTAD – Den futuro Kòrsou mester transformá Sargassum den kombustibel biológiko . Esei sekretario di estado Alexandra van Huffelen ta skirbi den un reakshon riba preguntanan di IPKO, Interparlementair Overleg. E tereno di refineria Isla ta e ... Lesa mas
Mas ku 100.000 florin pa kas Ronald McDonald Kòrsou
WILLEMSTAD – Gerd Glaudemans i e DreamRides-Nederland a rekoudá mas ku 102.000 florin pa Kas Ronald McDonald na Kòrsou, koriendo baiskel. Na yüni nan a kuminsá ku un kareda di baiskel di na tur 822 kilometer i kasi 20.000 meternan di haltura pasando ... Lesa mas